- Yuhanná
- <
- 5
- >

5
Nájórhén mardéay drahbakshi
1 Chizzé wahdá rand, Yahudiáni yakk aidé at o Issá Urshalimá shot. 2 Urshalimá, darwázagéay nazzikká ke áiá Pasay Darwázaga gwashant, hawzé hastent ke áiay chapp o chágerdá panch aywán*5:2 Aywán drájén barándhahé ke doén némagán pádagi per. ant. Aramái zobáná é hawzá Bayt-Hasdá gwashant. 3 Ódá bázén ájez o nádráhé waptagat ke kór o lang o mondh atant.†5:3 Lahtén nókterén daznebeshtá gésh kanag butag: Ódá bázén ájez o nádráhé waptagat ke kór o lang o mondh atant o ápay tachagay entezár o wadárá atant. Chéá ke baré baré Hodáwanday préshtagé é hawzá átk, ápia rombént o rawána kort. Har wahdá ke ápa tatk, har nádráhá ke pésará ápá mána dát, har paymén nájórhié ke hastati, dráha but.
5 Ódá mardé hastat ke áiay nájórhiá si o hasht sál at. 6 Wahdé Issáyá dist ke á mard ódá kaptag o zánti ke kwahnén nádráhé, gwashti: “Taw lóthay wassh o dráh bebay?” 7 Á nádráhá gwasht: “Oo wájah! Wahdé ápa rombit o rawána bit, kasé nést ke maná hawzá dawr bedant. Tán man watá berasénán, degaré pésará ápá mána dant.” 8 Issáyá gwasht: “Pád á, wati nepádá bezur o beraw.” 9 Á mard damáná dráh but, wati nepádi zort o ráh gept.
É róch Shabbatay róch‡5:9 Shabbatay róch hamá Shambeh ent, bezán Yahudiáni kár nakanagay róch. at. 10 Paméshká Yahudián gón dráh butagén mardá gwasht: “Maróchi Shabbatay róch ent, tará wati nepádáni chest kanagay hakk nést.” 11 Gwashti: “Á mardá ke maná dráh kort, gwashti: ‘Wati nepádán bezur o beraw.’ ” 12 Jostesh kort: “Á mard kay ent ke tará gwashtagi ke wati nepádán bezur o beraw?” 13 Bale dráh butagén mardá nazánt ke á kay at. Chéá ke ódá mardom mocch atant o Issá mocchiay tahá shotagat.
14 Randá Issáyá é mard mazanén parasteshgáhá dist, gwashti: “Bechár, nun ke taw dráh butagay, cha ed o dém gonáh makan. Chó mabit ke ganterén baláhé tai sará bekapit.” 15 Nun mard shot o gón Yahudián gwashti: “Áiá ke maná dráh o salámat kort, á Issá at.”
16 Yahudián Issáay ázár dayag bendát§5:16 Bendát, bezán bongéj, shoru. kort, chéá ke áiá Shabbatay róchá choshén kára kortant. 17 Bale Issáyá gón áyán gwasht: “Mani Pet angat kárá ent, man ham kára kanán.” 18 Cha é habarán, Yahudián pa áiay koshagá géshter tach o tága kort. Chéá ke Shabbatay hokmay próshagá abéd, áiá Hodá ham wati jenday Pet gwasht o é dhawlá, watá gón Hodáyá barábari kort.
Hodáay Chokkay ehtiár
19 Gorhá Issáyá gwasht: “Shomárá rásténa gwashán, Chokk watsará hecch káré korta nakant, Petay kárána gendit o áyáni randgiriá kant. Har káré ke Peta kant, Chokk ham hamá kárá kant. 20 Chéá ke Pet Chokká dósta dárit o harché ke wata kant, Chokká ham sója dant. Chokká dega masterén kár ham sója dant tánke shomá hayrán o habakkah*5:20 Habakkah, bezán hayrán, ajekkah, abakkah. bebét. 21 Hamá paymá ke Pet mordagán zendaga kant o áyán zenda bakshit, Chokk ham harkasá ke belóthit zendaga kant. 22 Pet hechkaséay sará shawr o hokmé naborrit,†5:22 Shawr o hokm borrag, bezán paysalah kanag. áiá wati dádrasiay sajjahén ehtiár Chokkay dastá dátagant, 23 tánke sajjahén mardom hamá dhawlá ke Petá ezzata dayant, Chokká ham ezzat bedayant. Kasé ke Chokká ezzata nadant, Petá ham ezzata nadant, chéá ke Chokkay dém dayók Pet ent.
24 Shomárá rásténa gwashán, harkas ke mani habará beshkont o mani dém dayókay sará imán byárit, abadmánén zenday wáhonda bit o hechbar mayárig kanaga nabit, bezán á cha marká gwastag o zendá sar butag. 25 Báwar kanét, yakk wahdé kayt o é wahd annun bongéj butag ke mordag Hodáay Chokkay tawárá eshkonant o harkas ke beshkont padá zendaga bit. 26 Chéá ke hamá dhawlá ke Pet zendmánay sarchammag ent, Chokká ham é wák‡5:26 Wák, bezán zór, tákat. o twáni dátag ke zendmánay sarchammag bebit. 27 Petá dádrasiay ehtiár ham Chokkay dastá dátag, chéá ke á Ensánay Chokk ent. 28-29 Cha eshiá hayrán o habakkah mabét, chéá ke yakk wahdé kayt ke sajjahén mordag áiay tawárá eshkonant o cha wati kabrán dara káyant. Nékkár dém pa abadmánén zendá rawant o badkár dém pa mayárig bayagá. 30 Man watsará káré korta nakanán, har chizzé ke man eshkotag, hamáiay bonyádá dádrasia kanán o mani dádrasi barhakk ent, parchá ke man wati delay wáhagáni sarjam kanagay pad o randá naán, wati dém dayókay wáhagáni sarjam kanagay pad o randá án.
Issáay bárawá gwáhi
31 Agan man wati bárawá wat gwáhi bedayán, mani gwáhiá ehtebár o arzeshé nabit. 32 Bale degaré hastent ke mani bárawá gwáhia dant o mana zánán ke mani bárawá áiay gwáhi rást ent. 33 Shomá wati kásed Yahyáay kerrá rawán dátant o mani bárawá áiay dátagén gwáhi ham rást at. 34 Man mardománi gwáhiá namannán, pa shomay rakkénagá é habarána gwashán. 35 Yahyá rókén cherágé at o rozhni tálána kort o shomá erádah kort ke pa kammén wahdéá áiay nuray tahá gal bebét.
36 Bale maná cha Yahyáyá masterén sháhed hast. Hamé kár ke Petá mani dastá dátagant ke sarjamesh bekanán o man sarjamesha kanán, hamé kár mani sháhed ant ke maná Petá rawán dátag. 37 Hamá Petá ke maná rawán dátag, áiá wat mani bárawá sháhedi dátag. Shomá hechbar áiay tawár naeshkotag o á nadistag o 38 áiay habar shomay delá nanendit, chéá ke shomá áiay rawán dátagénay sará imána nayárét. 39 Shomá Pákén Ketábán patth o póla§5:39 Patth o pól, bezán patth o lóth, wánag o chárag, tahkik. kanét o wánét, chéá ke shomay hayálá esháni tahá shomárá abadmánén zenda rasit. Hamé Pákén Ketáb mani bárawá gwáhia dayant, 40 bale shomá nalóthét mani kerrá byáét o shomárá é zend berasit.
41 Man mardománi dátagén satá o ezzatá nazurán. 42 Shomárá jáha kárán o zánán ke Hodáay mehr shomay delá néstent. 43 Man wati Petay námay sará átkagán o shomá maná namannét, bale agan kasé wati jenday námá byayt, áiá mannét. 44 Shomá cha yakdegará mazani o ezzata zurét, bale á ezzat ke cha Hodáay némagá kayt, áiay shóházá naét. Gorhá chón imán áworta kanét?
45 Gomán makanét ke man Petay démá shomárá mayáriga kanán. É Mussá ent ke shomárá mayáriga kant, hamá Mussá ke shomá áiay sará omét bastag. 46 Agan shomárá Mussáay sará imán butén, shomárá mani sará ham imán butagat, chéá ke áiá mani bárawá nebeshtag. 47 Bale shomá ke áiay nebeshtah kortagénán báwara nakanét, mani habarán chón báwara kanét?”

- Yuhanná
- <
- 5
- >

*5:2 5:2 Aywán drájén barándhahé ke doén némagán pádagi per.

†5:3 5:3 Lahtén nókterén daznebeshtá gésh kanag butag: Ódá bázén ájez o nádráhé waptagat ke kór o lang o mondh atant o ápay tachagay entezár o wadárá atant. Chéá ke baré baré Hodáwanday préshtagé é hawzá átk, ápia rombént o rawána kort. Har wahdá ke ápa tatk, har nádráhá ke pésará ápá mána dát, har paymén nájórhié ke hastati, dráha but.

‡5:9 5:9 Shabbatay róch hamá Shambeh ent, bezán Yahudiáni kár nakanagay róch.

§5:16 5:16 Bendát, bezán bongéj, shoru.

*5:20 5:20 Habakkah, bezán hayrán, ajekkah, abakkah.

†5:22 5:22 Shawr o hokm borrag, bezán paysalah kanag.

‡5:26 5:26 Wák, bezán zór, tákat.

§5:39 5:39 Patth o pól, bezán patth o lóth, wánag o chárag, tahkik.

© 2016 WBT