- Markás
- <
- 9
- >

9
1 Issáyá gón áyán gwasht: “Man shomárá rásténa gwashán, lahtén mardom ke edá óshtátag, tánke magendant ke Hodáay bádsháhi gón wák o kodrat átkag, é namerant.”
Issáay dém o dróshomay drapshnáki
(Mattá 17:1–13; Luká 9:27–36)
2 Shash róchá rand, Issáyá Petros o Ákub o Yuhanná wati hamráh kort o borzén kóhéay sará bortant ke ódá tahná bebant. Áyáni démá, Issáay rang o dróshom badal but o 3 áiay póshák anchó espét butant ke jahánay hecch godshódé godán é dhawlá espét korta nakant. 4 Hamé wahdá Elyás o Mussá záher butant o gón Issáyá habará laggetant. 5 Gorhá Petrosá gón Issáyá gwasht: “Ostád! May edá bayag sakk sharr ent, bell ke má say sáheg o kápára*9:5 Kápár, kápar, kapar. bandén, yakké pa taw, yakké pa Mussáyá o yakké pa Elyásá.” 6 Petrosá nazánt ché begwashit, chéá ke á sakk torsagá atant. 7 Bale hamá damáná jambaré†9:7 Jambar, bezán abr. áyáni sará sáhél‡9:7 Sáhél, bezán sáheg kanag. but. Cha jambará tawáré átk: “É mani dóstigén Bacch ent, eshiay habarán gósh bedárét!” 8 Anágat,§9:8 Anágat, bezán yabbará, achának, nágahán. moridán chapp o chágerdá cháret, bale abéd cha Issáyá dega hechkasesh nadist.
9 Cha kóhá ér kapagay wahdá, Issáyá hokm dátant: “Tán hamá wahdá ke Ensánay Chokká cha mordagán jáh najatag, hechkasá hál madayét ke shomá ché distag.” 10 Áyán harché ke distagat wati delá dásht o watmánwatá habaresha kort ke cha mordagán jáh janagay máná ché ent? 11 Gorhá cha Issáyá jostesh kort: “Sharyatay zánóger chéá gwashant ke cha Masihay áyagá pésar, báyad ent Elyás nabi byayt?” 12 Issáyá passaw dát: “Sharyatay zánógeráni é habar rást ent ke Elyás nabi pésará kayt o har chizzá padá barjáha kant. Bale parchá nebisag butag ke Ensánay Chokk báyad ent báz sakki o sóri besaggit o béezzat kanag bebit? 13 Elyás nabiay bárawá shomárá gwashán ke á hakk o del átk o anchosh ke áiay bárawá nebisag butag, har paymá ke mardománi delá lóthet, gón áiá hamá dhawlesh kort.”
Issá bachakkéay jenná kasshit
(Mattá 17:14–21; Luká 9:37–43)
14 Wahdé Issá o sayén morid per tarret o é dega moridáni kerrá átkant, mardománi mazanén rombé distesh. Lahtén Sharyatay zánóger ham hamódá at o gón moridán dapjáká atant. 15 Anchó ke sajjahén rombá Issá dist, á hayrán butant o tacháná áiay némagá átkant o wasshátkesh kort. 16 Áiá jost kort: “Shomá gón eshán che chizzay bárawá dapják kanagá ét?” 17 Cha rombá, mardéá passaw dát: “Ostád! Man wati chokk tai gwará áwortag. Á habar korta nakant, chéá ke jennéá geptag o gong kortag. 18 Wahdé jenn áiá gipt, zeminá dawria dant. Chokk gajj o kapa bit, dantána droshit o konth o hoshka bit. Man gón tai moridán gwasht ke eshiay jenná bekasshét, bale áyán kasshet nakort.” 19 Issáyá gwasht: “Oo bébáwarén nasl o padréch!*9:19 Padréch, bezán nasl, chokk o óbádag. Man tán kadéná gón shomá bemánán, tán kadéná shomárá besaggán? Chokká mani kerrá byárét!” 20 Gorhá bachakkesh áwort o wahdé jennay chamm pa Issáyá kaptant, hamá damáná bachakki zhámbalént. Bachakk zeminá kapt o péch o tábi wárt o gajj o kap but. 21 Issáyá cha áiay petá jost kort: “Chont wahd ent ke é dhawlá ent?” Petá passaw dát: “Cha kasániá. 22 Báz randá, jenn áiá pa koshagá ás o ápá dawra dant. Agan tai dastá buta kant, may sará bazzag kan o márá madat kan.” 23 Issáyá gwasht: “É che gappé? Agan mani dastá buta kant? Á ke báwara kant, pa áiá har chizz buta kant.” 24 Bachakkay petá hamá damáná kukkár kort o gwasht: “Maná báwar ent, mani nábáwariá eláj kan.” 25 Wahdé Issáyá dist ke mardománi rombé tacháná pédák ent, jenni hakkal dát o gwashti: “Oo karr o lellén jenn! Man tará hokma dayán ke é bachakká yalah day o padá hechbar eshiay badaná mapoter.” 26 Gorhá jenná krinzhagé jat o bachakki sakk zhámbalént o yalah dát. Bachakk chó mordagá but o bázénéá gwasht: “É mort.” 27 Bale Issáyá áiay dast gept o pádi kort o bachakk óshtát. 28 Issá lógéá shot o moridán ehwatá†9:28 Ehwatá, bezán dega kasé mazánt. cha áiá jost kort: “Má chéá é bachakkay jenn kasshet nakort?” 29 Áiá passaw dát: “É dhawlén jenn bé dwá kanagá‡9:29 Lahtén daznebeshtá átkag: bé dwá kanag o róchag bayagá. kasshaga nabant.”
Issáay markay domi péshgói
(Mattá 17:22–23; Luká 9:43–45)
30 Issá o áiay moridán á jágah yalah dát o Jalilesh gwázént, bale Issáyá nalóthet kasé bezánt ke á kojá ent, 31 chéá ke wati moridáni tálim dayagá dazgatth at. Gwashti: “Ensánay Chokk dróhaga bit o anchén mardománi dastá dayaga bit ke koshanti, bale say róchá rand, padá zendaga bit o jáha jant.”§9:31 Jáh janag, bezán cha wati jáhá yakdam pád áyag, zendag bayag, chest bayag. 32 Bale morid áiay é habará sarpad nabutant o cha áiá jost kanagesh ham torset.
Mazani
(Mattá 18:1–5; Luká 9:46–48)
33 Padá á Kaparnáhumá átkant. Lógá ke átk, Issáyá cha moridán jost kort: “Shomá ráhá ché gwashagá atét?” 34 Áyán hecch nagwasht chéá ke ráhá gón yakdomiá dapjáká atant ke may tahá masterén mardom kay ent. 35 Gorhá Issá nesht, dwázdahén kásedi tawár kortant o gwashti: “Á kas ke masteria lóthit, báyad ent watá cha sajjahénán kaster bekant o sajjahénáni hezmatkár bebit.” 36 Gorhá, kasánén chokké áyáni nyámá óshtárénti, goláésh kort o gwashti: 37 “Harkas ke pa mani námá é dhawlén kasánén chokké wasshátka kant o sharapa dant, maná sharapa dant o harkas ke maná sharapa dant, bezán áiá ham sharapa dant ke maná ráhi dátag.”
Á ke may heláp naent, may némagá ent
(Luká 9:49–50)
38 Yuhannáyá gón Issáyá gwasht: “Ostád! Má yakk mardé dist ke tai námay sará mardománi jennán kasshagá at, bale má gwasht chó makan, chéá ke á cha má naat.” 39 Issáyá gwasht: “Na, chó makanét, chéá ke harkas mani námay sará yakk damáné mójezahé kant, dega damáné maná bad gwashta nakant o 40 á ke may heláp naent, may némagá ent. 41 Agan kasé é námay sawabá shomárá tásé áp bedant ke shomá Masihayg ét, man shomárá rásténa gwashán ke áiá wati mozza rasit.
Gonáhay chakkás
(Mattá 18:6–10; Luká 17:1–2)
42 É gwandhó ke mani sará báwara kanant, harkas ke cha eshán yakkéá ham dém pa gonáhá bebárt, sharter hamesh ent ke jenteri*9:42 Jenter do seng ant ke gón áyán dána droshant o árta kanant. táé gomráh kanókay gotthá bebandant o daryáyá chagali bedayant. 43 Agan tai dasté tará dém pa gonáhá bárt, áiá goddh. Chéá ke gón doén dastán dózahay abadi ásá kapagay badalá, sharter hamesh ent ke gón yakk dasté, abadmánén zenday wáhond†9:43 Wáhond, bezán málek, hodábond. bebay. 44 ‡9:44 Lahtén daznebeshtá band 44 o 46 hastant, lahténá néstant. É doén band gón chell o hashtomi bandá yakk ant. 45 Agan tai pádé tará dém pa gonáhá bárt, áiá goddh. Chéá ke gón doén pádán dózahá kapagay badalá, sharter hamesh ent ke gón yakk pádé abadmánén zenday wáhond bebay. 46 §9:46 Lahtén daznebeshtá band 44 o 46 hastant, lahténá néstant. É doén band gón chell o hashtomi bandá yakk ant. 47 Agan tai chammé tará dém pa gonáhá bárt, áiá kassh. Chéá ke gón doén chammán dózahá kapagay badalá, sharter hamesh ent ke gón yakk chammé Hodáay bádsháhiá beraway. 48 Dózahá jónwárén kerm hechbara namerant o ás hechbar koshaga nabit. 49 Ás harkasá palgárit, hamá paymá ke wád korbánigá pák o palgára kant. 50 Wád sharr ent, bale agan áiay tám gár bebit, shomá chón áiá padá támdára kanét? Shomá ham watá wádók o támdár bekanét o gón yakdegará pa sohl o émeni zend begwázénét.”

- Markás
- <
- 9
- >

*9:5 9:5 Kápár, kápar, kapar.

†9:7 9:7 Jambar, bezán abr.

‡9:7 9:7 Sáhél, bezán sáheg kanag.

§9:8 9:8 Anágat, bezán yabbará, achának, nágahán.

*9:19 9:19 Padréch, bezán nasl, chokk o óbádag.

†9:28 9:28 Ehwatá, bezán dega kasé mazánt.

‡9:29 9:29 Lahtén daznebeshtá átkag: bé dwá kanag o róchag bayagá.

§9:31 9:31 Jáh janag, bezán cha wati jáhá yakdam pád áyag, zendag bayag, chest bayag.

*9:42 9:42 Jenter do seng ant ke gón áyán dána droshant o árta kanant.

†9:43 9:43 Wáhond, bezán málek, hodábond.

‡9:44 9:44 Lahtén daznebeshtá band 44 o 46 hastant, lahténá néstant. É doén band gón chell o hashtomi bandá yakk ant.

§9:46 9:46 Lahtén daznebeshtá band 44 o 46 hastant, lahténá néstant. É doén band gón chell o hashtomi bandá yakk ant.

© 2016 WBT