- Elhám
- <
- 8
- >

8
Haptomi mohr o teláhén bósóch
1 Wahdé Gwarándhá haptomi mohr pach kort arshá kesás ném sáhatá bétawári but. 2 Padá man haptén préshtag distant ke Hodáay démá óshtátagatant. Áyán hapt karná dayag but.
3 Dega préshtagé átk o korbánjáhay kerrá óshtát ke teláhén bósóché*8:3 Bósóch, bezán jágah yá darpé ke áiay sará yá tahá sóchoki dutta dayant. gón ati. Áiá báz sóchoki dayag but ke gón Hodáay sajjahén palgártagénáni dwáyán yakjáhesh bekant o hamá teláhén korbánjáhay sará péshesh bekant ke Hodáay tahtay démá ent. 4 Sóchokiáni dutt gón Hodáay palgártagénáni dwáyán hawár, cha préshtagay dastá Hodáay kerrá borzád shotant. 5 Padá préshtagá bósóch zort, cha korbánjáhay ásá porri kort o zeminay sará dawri dát. Grandán grandet, borzén tawár chest butant, gerókán jat o zeminchandhé átk.
Karná
6 Padá haptén préshtagán, ke áyán haptén karná gón atant, watá pa karnáyáni janagá tayár kort.
7 Awaligá wati karná jat, tróngal o ás gón hóná hawár zeminay sará ér réchag but. Zeminay sayyakk†8:7 Sayyakk, bezán cha say bahrá yakké. ásá ér bort, drachkáni sayyakk ásá ér bort o sajjahén sabzén káh ásá ér bortant.
8 Domi préshtagá wati karná jat, baláhén kóhéay dhawlén chizzé ke pahk bon at, daryáay tahá dawr dayag but o daryáay sayyakk hón but. 9 Daryái sahdáráni sayyakk mort o bójigáni‡8:9 Bójig, bezán lánch, kashti. sayyakk tabáh but.
10 Sayomi préshtagá wati karná jat, baláhén estáré ke mashaléay dhawlá rók at, cha ásmáná kawr o chammagáni sayyakkay sará kapt. 11 Estáray nám “Jawr” ent. Ápáni sayyakk tahl but o bázén mardomé cha ápáni tahliá mort.
12 Cháromi préshtagá wati karná jat. Róchay sayyakk, máhay sayyakk o estáráni sayyakk anchosh janag but ke sayyakkesh tahár but. Róchá ham wati rozhnáiay sayyakk gár dát o shapá ham wati rozhnáiay sayyakk gár dát.
13 Randá man cháret o eshkot ke ásmánay nyámá bálén wakábé kukkár kanagá at: “Apsóz, apsóz, apsóz pa zeminay nendókán, hamá karnáyáni tawáráni sawabá ke é dega sayén préshtagán janagi ant.”

- Elhám
- <
- 8
- >

*8:3 8:3 Bósóch, bezán jágah yá darpé ke áiay sará yá tahá sóchoki dutta dayant.

†8:7 8:7 Sayyakk, bezán cha say bahrá yakké.

‡8:9 8:9 Bójig, bezán lánch, kashti.

© 2016 WBT