- Luká
- <
- 1
- >

Pákén Enjil cha
Lukáay
kalamá
Lukáay Enjilay pajjár
É ketábay nebisókay nám Luká ent. Á baladén dáktaré butag. Luká wat Esráilié nabutag. Cha áiay é ketáb o anchosh ham cha áiay domi ketáb, Kásedáni Kárá, zánaga bit ke Yunáni zobánay zántkárén nebisóké butag.
Lukáyá é Enjil pa Tiupilos námén Rumay sháhansháhiay kárendahéá*1:0 Kárendah, bezán kárdár, nawkar. nebeshtag. Wati ketábay bongéjá, “sharapdárén Tépilosay” námá gipt, ke á Issáay sará báwarmandé butag o pa wati báwarmandiay mohrter kanagá wáhagdár†1:0 Wáhagdár, bezán lóthók, delmánag, hodónák. butag.
Luká, Hodáwandén Issá Masihá sajjahén donyáay rakkénók o yakk sarjamén ensánéay shekl o dróshomá pésha dárit. Wati é ketábá cha Issá Masihay mátay lápá kapag o pédá bayagá bongéja kant. Jalilay damagá‡1:0 Damag, bezán hand, elákah, ostán, subah., Issá Masihay Hodái hezmatkári o padá dém pa Urshalimá áiay sát o saparay sargwastá, pa red o banda gisshénit o kárit. Godhsará, Hodáwandén Issá Masihay mark o padá zendag bayag o gón wati moridán hór bayagay bárawá nebeshtaha kant.
1
Bongéj
1 Bázén mardoméá johd kortag ke hamá wákyah ke may nyámá§1:1 Nyámá, bezán myáná, darnyámá, tahá, tóká. butagant, esháni kessah yakjáh bekant, 2 anchó ke Enjilay awali hezmatkárán gón wati chammán distagant o randá pa má sar kortagant. 3 Gorhá, oo sharapdárén Tyópilos! Man ham sharriá patth o pól kortag o paysalah kortag ke eshán pa taw pa red o band nebeshtah bekanán, 4 tánke taw pakkáiá bezánay ke tai geptagén tálim rást ant.
Yahyáay pédá bayagay péshgói
5 Yahudiahay damagay bádsháh Hirudisay zamánagá Zakaryá námén dini péshwáé hastat ke cha Abiáay dini péshwáyáni thóliá*1:5 Thóli, bezán romb. at. Áiay jan ham cha Hárunay nasl o padréchá†1:5 Padréch, bezán nasl, chokk o óbádag. at o námi Elizábet at.
6 Á doén Hodáay chammán pahrézkár atant o Hodáwanday sajjahén hokm o rahbandáni sará pa bémayári zendesha gwázént. 7 Bale chokkesh néstat, chéá ke Elizábet santh at o doénáni omr ham mazan at.
8 Yakk randé ke Zakaryáay thóliay hezmatkáriay bárig at o á, Hodáay bárgáhá‡1:8 Bárgáh, bezán dém, darbár, hozur. dini péshwái kanagá at, 9 gón dini péshwáiay rasmáni randgiriá, Zakaryá láthari o korakasshiay§1:9 Láthari o korakasshi, bezán chek o posht, tar o hoshk. sará gechén kanag but ke Hodáwanday mazanén parasteshgáhá berawt o sóchoki dutt bedant. 10 Wahdé Zakaryá sóchoki dutt dayagá at, é dega sajjahén mardom dhanná dwá kanagá atant.
11 Anágat*1:11 Anágat, bezán yabbará, achának, nágahán. Hodáwanday préshtagé Zakaryáay démá záher but. Préshtag bósóchi korbánjáhay†1:11 Bósóchi korbánjáh, bezán jágah yá darpé ke áiay sará yá tahá sóchoki dutta dayant. rástén némagá óshtátagat. 12 Gón préshtagay gendagá Zakaryá bah mant‡1:12 Bah mánag, bezán sakk hayrán bayag, boh bayag. o áiay delá torsé kapt. 13 Bale préshtagá gón áiá gwasht: “Oo Zakaryá! Mators. Tai dwá mannag but, tai jan Elizábet mardénchokkéay sará chellaga bit o báyad ent taw áiay námá Yahyá bekanay. 14 Á pa taw shádeh o wasshia kárit o cha áiay butená bázéné ham shádána bit, 15 chéá ke á, Hodáwanday chammán mazanén mardomé bit. Báyad ent sharáb§1:15 Pákén Ketábay tahá har jágah ke sharábay labz átkag, eshiay máná cha angurá jórh butagén sharáb ent ke Engréziá “wine” gwashaga bit. o dega hanósh o bésár kanókén chizz manóshit. Á, mátay lápá ham cha Hodáay Pákén Ruhá*1:15 Hodáay Pákén Ruh, bezán Ruholkodos. porra bit. 16 Bázén Bani Esráiliéay delá dém pa áyáni Hodáwandén Hodáyá tarrénit. 17 Á gón Elyás nabiay ruh o kodratá cha Hodáwandá pésara kayt, tánke petáni delán chokkáni némagá betarrénit o namannókán pahrézkáráni hekmatay némagá chahr bedant o é paymá pa Hodáwandá kawmé tayár bekant.”
18 Zakaryáyá cha préshtagá jost kort: “Man chón bezánán ke é gapp rást ent? Man pir án o mani jan ham mazanomr ent.” 19 Préshtagá passaw†1:19 Passaw, bezán jwáb. dát: “Man Jebráil án o Hodáay bárgáhá óshtók án. Annun rawán dayag butagán ke gón taw habar bekanán o tará é mestágá‡1:19 Mestág, bezán wasshén hál, bashárat. bedayán. 20 Bechár, tán hamá róchá ke é kár nabutag taw gonga bay o habar korta nakanay, chéá ke taw mani é habar ke pa wahd rást o sarjama bant, báwar nakortant.”
21 Hamé wahdá, mardom dhanná Zakaryáay entezár o wadárá§1:21 Wadár, bezán entezár, rahchári. atant. Hayrán atant ke á chéá mazanén parasteshgáhá inkadar mahtal butag. 22 Wahdé Zakaryá dhanná dar átk, áiá gón mardomán habar kort nakort. Gorhá zántesh ke áiá parasteshgáhá elhám o shobénagé distag, chéá ke áiá gón mardomán esháraha kort, natwánti habar bekant.
23 Zakaryá cha hezmatkáriay halásiá rand wati lógá per tarret. 24 Chizzé wahdá rand, áiay jan Elizábetay láp porr but o tán panch máhá démgir but o cha lógá dara nakapt. 25 Áiá gón wat gwasht: “É kár Hodáwandá pa man kortag. É róchán áiay nezar pa man nék butag o mardománi chammán é béezzatii cha man dur kortag.”
Issá Masihay pédáeshay péshgói
26-27 Shashomi máhá Hodáyá wati préshtag Jebráil Jalilay damagay Náserah námén shahréá, Maryam námén neshtagén jenekkéay kerrá ráh dát ke áiay habarsendi gón Issop námén mardéá butagat. Issop, cha Dáuday nasl o padréchá at. 28 Préshtag Maryamay kerrá átk o gwashti: “Salámati pa taw. Taw Hodáay rahmatáni sáhegá ay o Hodáwand gón taw gón ent.” 29 Cha é habaray eshkonagá Maryam báz paréshán but o delá gwashti: “É dhawlén hál o hawál kanagay máná ché ent?” 30 Préshtagá gwasht: “Oo Maryam! Mators, chéá ke Hodáay rahmatán tai sará sáhél kortag. 31 Nun taw lápporra bay, tará mardénchokké bit o taw báyad ent áiay námá Issá bekanay. 32 Á, mazanén mardomé bit o borzén arshay Hodáay Chokk zánaga bit o Hodáwandén Hodá, áiay pet o piroki bádsháhiá, bezán Dáuday tahtá áiá bakshit. 33 Á, Ákubay padréchay sará modám bádsháhia kant o áiay bádsháhi hechbara nakotthit.” 34 Maryamá cha préshtagá jost kort: “É chón buta kant, man wa janénchokké án o hecch mardéné mani kerrá nayátkag?” 35 Préshtagá passaw dát: “Pákén Ruh tai sará éra kayt o borzén arshay Hodáay zór o kodrat tai sará sáhéla*1:35 Sáhél, bezán sáheg kanag. bit. Paméshká é pákén chokk Hodáay Chokk zánaga bit. 36 Elizábet ham ke tai syád ent, piránsariá pa mardénchokkéá ométwár ent. Hamá ke santhesh gwashtag, nun shash máh ent ke lápi porr ent. 37 Chéá ke pa Hodáyá hecch káré nabuteni naent.” 38 Maryamá gwasht: “Man Hodáwanday móled án, hamé dhawlá ke taw gwashtag, anchosh bát.” Randá préshtag cha áiay kerrá shot.
Maryam Elizábetay gendagá rawt
39 Hamá róchán Maryam eshtáp eshtápá ráh gept o Yahudiahay kóhestáni hand o damagay shahréá shot. 40 Ódá Zakaryáay lógá shot o Elizábeti hál o hawál kort. 41 Anchosh ke Elizábetá Maryamay salám eshkot, nonnoká áiay lápá serr bast†1:41 Serr bandag, bezán setth kanag, sakk sorag. o Elizábet cha Pákén Ruhá porr but. 42 Gón borzén tawáréá gwashti: “Taw janénáni nyámá bahtáwar ay o bahtáwar ent hamá chokk ke tai lápá ent. 43 Man kay án ke mani Hodáwanday mát mani gendagá byayt? 44 Wahdé tai tayárjórhiay tawár mani góshán kapt, chokká cha galá lápay tahá serr bast. 45 Bahtáwar ay taw chéá ke báwaret kortag ke Hodáwand hamá kárána kant ke gón taw gwashtaganti.”
Pa Hodáyá Maryamay saná o satá
46 Maryamá gwasht:
“Mani sáh Hodáwandá satá o saná kant.
47 Mani arwáh galá bál ent ke Hodá mani rakkénók‡1:47 Rakkénók, bezán neját dayók. ent.
48 Chéá ke wati móleday nezórii cháretag.
Cha ed o rand, sajjahén nasl o padréch maná bahtáwara gwashant.
49 Chéá ke zórmandén Hodáyá pa man mazanén kár kortag,
áiay nám pák ent.
50 Áiay rahm pa hamáyán posht dar poshta mánit
ke áiay torsesh delá hastent.
51 Áiá gón wati porzórén báská mazanén kár kortag o
hamá ke wati delá bázén pahresh§1:51 Pahr, bezán takabbor, gorur. bastag, áiá sheng o sháng kortagant.
52 Áiá hákem cha áyáni tahtán sarshakun kortagant o
békebr o darbésh, sarboland.
53 Gozhnag gón wasshén chizzán sérláp kortagant o
séréni dast hórk o hálig ráh dátagant.
54 Áiá wati rahm nashamoshtag o
wati hezmatkárén Esráili kawmi madat kortag,
55 bezán Ebráhém o áiay chokk o óbádag*1:55 Óbádag, bezán nasl o padréch, chokk o nomásag.,
hamá paymá ke gón may pet o pirokán labzi kortagat.”
56 Maryam say máhay kesásá Elizábetay lógá mant o randá wati lógá per tarret.
Yahyáay pédáesh
57 Wahdé Elizábetay máh o róch sarjam butant, áiá mardénchokké but. 58 Áiay chellagiay hál ke hamsáheg o syádán sar but o eshkotesh ke Hodáwandá áiay sará mazanén rahmé kortag, gorhá gón áiay wasshiá hór o sharikdár butant.
59 Wahdé nonnoká hasht róch but, pa áiay sonnat kanagá átkant. Áyán lóthet ke nonnokay námá petay námay sará Zakaryá bekanant, 60 bale nonnokay mátá gwasht: “Na, áiay nám Yahyá bebit.” 61 Mardomán gwasht: “Tai kothom o hándáná é námén mardom kass nabutag.” 62 Gorhá áyán chokkay pet Zakaryá pa eshárah jost kort ke taw wati chokká chónén námé banday? 63 Zakaryáyá nebisagi dártahtagé lóthet o áiay sará nebeshti: “Chokkay nám Yahyá ent.” Gorhá sajjahén mardom hayrán butant. 64 Hamá damáná Zakaryáay gongén zobán pach but o habará lagget o Hodáay satá o sanái bendát†1:64 Bendát, bezán bongéj, shoru. kort. 65 Sajjahén hamsáhegán tors delá kapt o sarjamén Yahudiahay kóhestagá mardom é sajjahén chizzáni bárawá habará laggetant. 66 Harkasá ke é hál eshkot, dáemá eshiay hayálá at o gwashti: “É chokk chónén mardomé bit?” Chéá ke Hodáwanday zór o wák áiay hamráh at.
Issáay pédáeshay bárawá Zakaryáay péshgói
67 Gorhá, Yahyáay pet Zakaryá cha Pákén Ruhá porr but o péshgói kort o gwashti:
68 “Esráilay Hodáwandén Hodáyá satá o saná bát,
chéá ke pa wati kawmay madat kanagá átkag o kawmi rakkéntag.‡1:68 Rakkénag, bezán neját dayag, bacchénag.
69 Áiá cha wati hezmatkárén Dáuday lóg o hándáná,
pa má zórmandén rakkénóké dém dátag,
70 anchosh ke bázén wahdéá pésar,
cha wati pákén nabiáni zobáná kawli dátag.
71 Áiá márá cha may dozhmenáni dastá rakkéntag,
hamá ke cha má naprata kanant, márá cha á sajjahénán rakkéntagi,
72 may pet o pirokáni sará rahmi kortag o
wati pákén ahd o karáray yát o tránagi§1:72 Tránag, bezán yát, hayál, tahtál. dáshtag.
73 Gón may pet Ebráhémá sawgendi wártagat,
74 ke márá cha dozhmenáni dastá berakkénit,
tánke bé tors o bimmá áiay hezmatá bekanén o
75 áiay bárgáhá wati sarjamén zendá
pa páki o rásti begwázénén.
76 Oo mani chokk!
Taw borzén arshay Hodáay nabi gwashaga bay,
chéá ke taw cha Hodáwanday áyagá pésar,
áiay ráhán tachk o hamwára kanay,
77 tánke áiay kawmá sarpad bekanay
ke áyáni gonáh bakshaga bant o
áyán nejátay zánta rasit.
78 Chéá ke cha may Hodáay mehr o rahmatán
cha borzén arshá róch pa má thekka kant,
79 tánke hamáyán rozhnái bebakshit ke tahárókiá o markay sáhegá neshtagant o
márá dém pa sohl o émeniay ráhá bebárt.”
80 Á chokk rodán o Pákén Ruhay barkatá zórmand bayán at. Esráiliáni nyámá záher bayagá pésar gyábánána mant.

- Luká
- <
- 1
- >

*^ 1:0 Kárendah, bezán kárdár, nawkar.

†^ 1:0 Wáhagdár, bezán lóthók, delmánag, hodónák.

‡^ 1:0 Damag, bezán hand, elákah, ostán, subah.

§1:1 1:1 Nyámá, bezán myáná, darnyámá, tahá, tóká.

*1:5 1:5 Thóli, bezán romb.

†1:5 1:5 Padréch, bezán nasl, chokk o óbádag.

‡1:8 1:8 Bárgáh, bezán dém, darbár, hozur.

§1:9 1:9 Láthari o korakasshi, bezán chek o posht, tar o hoshk.

*1:11 1:11 Anágat, bezán yabbará, achának, nágahán.

†1:11 1:11 Bósóchi korbánjáh, bezán jágah yá darpé ke áiay sará yá tahá sóchoki dutta dayant.

‡1:12 1:12 Bah mánag, bezán sakk hayrán bayag, boh bayag.

§1:15 1:15 Pákén Ketábay tahá har jágah ke sharábay labz átkag, eshiay máná cha angurá jórh butagén sharáb ent ke Engréziá “wine” gwashaga bit.

*1:15 1:15 Hodáay Pákén Ruh, bezán Ruholkodos.

†1:19 1:19 Passaw, bezán jwáb.

‡1:19 1:19 Mestág, bezán wasshén hál, bashárat.

§1:21 1:21 Wadár, bezán entezár, rahchári.

*1:35 1:35 Sáhél, bezán sáheg kanag.

†1:41 1:41 Serr bandag, bezán setth kanag, sakk sorag.

‡1:47 1:47 Rakkénók, bezán neját dayók.

§1:51 1:51 Pahr, bezán takabbor, gorur.

*1:55 1:55 Óbádag, bezán nasl o padréch, chokk o nomásag.

†1:64 1:64 Bendát, bezán bongéj, shoru.

‡1:68 1:68 Rakkénag, bezán neját dayag, bacchénag.

§1:72 1:72 Tránag, bezán yát, hayál, tahtál.

© 2016 WBT