- Mattá
- <
- 1
- >

Pákén Enjil cha
Mattáay
kalamá
Mattáay Enjilay bárawá
É ketábay nebisók Mattá, ke domi námi Láwi at, Hodáwandén Issáay moridé at. Á, Bani Esráilié at o cha Issáay moridiá pésar máliátgiré at (Mattá 9:9). É ketábay tahá Mattá cha pésarigén paygambaráni péshgóián pésha dárit ke Hodáay dém dátagén rakkénók*1:0 Rakkénók, bezán neját dayók. Issá ent.
Mattá pésha dárit ke Issá Ebráhém o Dáuday padréch†1:0 Padréch, bezán nasl, chokk o óbádag. ent, bale tahná Yahudiáni rakkénók naent, sajjahén donyáay rakkénók ent. Á wati wánókán sarpada kant ke Issá Masihay pant o tálimáni sarhál “ásmáni bádsháhi” ent o sajjahén mardom, agan cha wati gonáhán tawbah bekanant o Issáay sará imán byárant, ásmáni bádsháhiá rawant o abadmánén zenday wáhonda‡1:0 Wáhond, bezán málek, hodábond. bant.
Mattáay Enjilay tahá, Issáay pédáesh o kasáni, pa Hodái kárán áiay tayár bayag, Jalilay damagá§1:0 Damag, bezán hand, elákah, ostán, subah. áiay tálim o kár, áiay dém pa Urshalimá rawag, Urshalimá áiay dátagén sar o sój, salib kasshag o cha marká rand zendag bayag pa red o band nebisag butagant.
1
Issáay béh o bonyád
(Luká 3:23–38)
1 Issá Masih, Dáud o Ebráhémay chokk ent. Áiay béh o bonyád*1:1 Béh o bonyád, bezán pet o pirok, asl o nasab. é dhawlá ent:
2 Ebráhémay chokk Esák at, Esákay chokk Ákub, Ákubay chokk Yahudá o áiay brát atant. 3 Yahudáay chokk Páres o Zárah atant o áyáni mátay nám Támár at. Páresay chokk Hesrun, Hesrunay chokk Aram, 4 Aramay chokk Aminádáb, Aminádábay chokk Nahshun, Nahshunay chokk Salmun, 5 Salmunay chokk Buáz ke mátay námi Raháb at, Buázay chokk Óbayd, ke mátay námi Rut at, Óbayday chokk Yassi, 6 Yassiay chokk bádsháh Dáud.
Dáuday chokk Solaymán, ke máti pésará Uriáay lógi butagat, 7 Solaymánay chokk Rehóbám, Rehóbámay chokk Abiá, Abiáay chokk Ásá, 8 Ásáay chokk Yehushápát, Yehushápátay chokk Yurám, Yurámay chokk Ozziá, 9 Ozziáay chokk Yutám, Yutámay chokk Áház, Áházay chokk Hezekiá, 10 Hezekiáay chokk Manasi, Manasiay chokk Ámun, Ámunay chokk Yusiá, 11 Yusiáay chokk Yakóniá o áiay sajjahén brát. Hamé wahdá Yahudi darándhéh†1:11 Darándhéh, bezán jaláwatan. kanag o Bábelá barag butant.
12 Bábelá darándhéh bayagá rand é mardom pédá butant: Yakóniáay chokk Shyáltél, Shyáltélay chokk Zerubábel, 13 Zerubábelay chokk Abihud, Abihuday chokk Elyákim, Elyákimay chokk Ázur, 14 Ázuray chokk Saduk, Sadukay chokk Ákim, Ákimay chokk Elihud, 15 Elihuday chokk Eliázar, Eliázaray chokk Mattán, Mattánay chokk Ákub, 16 Ákubay chokk Issop, Maryamay mard. Cha Maryamá Issá pédá but ke Masihay námá zánaga bit.
17 É dhawlá, cha Ebráhémá beger tán Dáudá chárdah posht o cha Dáudá beger tán Yahudiáni darándhéh bayag o Bábelá rawagá dega chárdah posht o cha darándhéhiá beger tán Issá Masihá ham chárdah posht ant.
Issá Masihay pédáesh
(Luká 1:26–38; 2:21)
18 Issá Masihay pédáesh é dhawlá at: Issáay mát Maryamay habarsendi gón Issopá butagat, bale cha áyáni sur o árósá pésar, zánag but ke Maryam cha Hodáay Pákén Ruhay‡1:18 Hodáay Pákén Ruh, bezán Ruholkodos. barkatá lápporr ent. 19 Maryamay deshtár Issop rást o pahrézkárén mardomé at, nalótheti ke Maryamá bannám bekant, paméshká wati delá gwashti ke chérokái é sángá próshán. 20 É bárawá angat pegr kanagá at ke Hodáwanday préshtagé áiay wábá átk o gwashti: “Issop, oo Dáud bádsháhay chokk! Maryamay zuragá mators, chéá ke áiá é lápporri cha Pákén Ruhá rasetag. 21 Maryam chellaga bit o mardénchokké kárit. Chokkay námá Issá§1:21 Issáay máná “Hodáwanda rakkénit” ent. bekan, chéá ke á wati kawmá cha áyáni gonáhána rakkénit.”
22 É sajjahén kár butant o é dhawlá hamá habar rást o sarjam butant ke Hodáwandá cha nabiay zobáná gwashtagant: 23 Neshtagén jenekkéay láp porra bit. Á chellaga bit o mardénchokké kárit o chokkay námá Emánuila kanant,*1:23 Eshayá Nabiay Ketáb 7:14. ke eshiay máná “Hodá gón má” ent. 24 Wahdé Issop cha wábá pád átk, hamá dhawlá ke Hodáwanday préshtagá hokm dátagat, wati jani zort, 25 bale tán á wahdá ke chokk pédá nabutagat, gón áiá wapt o wábi nakort o chokkay námi Issá kort.

- Mattá
- <
- 1
- >

*^ 1:0 Rakkénók, bezán neját dayók.

†^ 1:0 Padréch, bezán nasl, chokk o óbádag.

‡^ 1:0 Wáhond, bezán málek, hodábond.

§^ 1:0 Damag, bezán hand, elákah, ostán, subah.

*1:1 1:1 Béh o bonyád, bezán pet o pirok, asl o nasab.

†1:11 1:11 Darándhéh, bezán jaláwatan.

‡1:18 1:18 Hodáay Pákén Ruh, bezán Ruholkodos.

§1:21 1:21 Issáay máná “Hodáwanda rakkénit” ent.

*1:23 1:23 Eshayá Nabiay Ketáb 7:14.

© 2016 WBT