- Pa Korentián Pulosay awali kágad
- <
- 9
- >

9
Káseday hakk
1 Záná man ázát naán? Kásedé naán? May Hodáwandén Issá, man nadistag? Shomá hamá káray bar o samar naét ke man pa Hodáwandá kortag? 2 Agan degaráni hayálá man kásedé naán, pa shomá pakkáiá kásedé án. Chéá ke shomá wat Hodáwanday ráhá mani kásediay mohr o neshán ét.
3 Hamá ke mani kazáwatá kanant, pa áyán mani jwáb esh ent: 4 Záná márá warag o nóshagay hakk nést? 5 Képá o á dega kásed o Hodáwanday brátán wati jan hamráh ant, gorhá márá báwarmandén janay hamráh kanagay hakk nést? 6 Záná éwaká mani o Bárnábáay sará é hojj*9:6 Hojj, bezán zór, satam, ejbár. ent ke pa wati gozaráná kár bekanén? 7 Kojám sepáhig wati jenday harchay sará kára kant? Kay anguri bágé ábáda kant, bale cha bar o samarán wati bahra nawárt? Kay shepánkiá kant, bale cha shirán wati bahrá nazurit? 8 Man é gappán ensáni aglay bonyádá janagá án? Sharyat anchosha nagwashit? 9 Chéá ke Mussáay Sharyatá nebeshtah ent: “Jóhánay†9:9 Jóhán, bezán kesháráni moshag o dánáni mocch kanagay jágah.moshagay wahdá káigeray‡9:9 Káiger, bezán mazanén narén gók.dapá maband.”§9:9 Mussáay Wáz 25:4. É cha dehkánkáriá mesálé o eshiay máná hamesh ent ke kár kanóká mozz berasit. Záná Hodáyá bass gókáni gam per ent? 10 Enna, pakkáiá may bárawá gwashagá ent. Haw, é pa má nebisag butag, chéá ke nangár kanók yá jóhánay moshók báyad ent é ométá bedárit ke bahré rasiti. 11 Má ke pa shomá ruhi kesháré keshtag, nun agan cha shomay donyái keshárán pa wat chizzé beronén, eshiay harábi ché ent? 12 Agan é degarán cha shomá hakbahr hast, gorhá may hakbahr wa géshter ent.
Bale má wati é hakk kár nabast. Má har chizza saggén chéá ke Masihay wasshén mestágay démá dáraga nalóthén. 13 Shomá nazánét ke parasteshgáhay hezmatkár wati rózigá cha parasteshgáhá gerant? Korbánjáhay hezmatkárán ham cha hamá korbánigán bahré rasit ke korbánjáhá pésh kanaga bant. 14 Hamé paymá Hodáwandá ham hokm dátag, á mardom ke wasshén mestágay jár janagay kárá kanant, wati rózigá cha wasshén mestágay ráhá begerant.
15 Bale man cha é hakkán yakké ham kár nabastag o é gappán ham é ométá nebeshtah kanagá naán ke pa man chizzé kanag bebit. Mana merán bale kassá é hakká nadayán ke maná cha é pahrá zebahr*9‏:15 Zebahr, bezán bébahr. bekant. 16 Man ke wasshén mestágay járá janán, pahra nabandán. Pa man allami ent ke wasshén mestágay járá bekanán. Bazhn o apsóz pa man agan é kárá makanán. 17 Chéá ke agan man é kár gón wati jenday razáyá bekortén, maná mozz rasetagat, bale agan é kár mani sará parz ent, gorhá bezán é zemmawárié ke maná dayag butag. 18 Gorhá mani mozz ché ent? Esh ent ke bé mozzá wasshén mestágay járá janán o wati hamá hakk o ehtiárá sarjamiá kára nabandán ke wasshén mestágay tahá maná hastent.
19 Bell toré ázát án o hechkasay bandig naán, bale angat man watá sajjahénáni golám kortag ke géshter mardom dém pa báwarmandiá byárán. 20 Yahudiáni kerrá man watá Yahudié kort ke Yahudián dém pa báwarmandiá byárán. Sharyatiáni kerrá man watá sharyatié kort ke sharyatián dém pa báwarmandiá byárán, hálánke man wat Sharyatay páband naán. 21 Bésharyatáni kerrá man watá bésharyaté kort ke bésharyatán dém pa báwarmandiá byárán, hálánke man wat cha Hodáay Sharyatá dhann naán o Masihay Sharyatay páband án. 22 Nezórénáni kerrá man watá nezóréné kort ke nezórénán dém pa báwarmandiá byárán. Man sajjahén mardománi kerrá shotagán o harkasay kerrá watá hamáiay paymá kortag ke warhé na warhé lahténá berakkénán. 23 Man é sajjahén kárán wasshén mestágay háterá kanán ke mestágay barkatán sharikdár bebán.
24 Shomá zánét ke tachagi laybá sajjahén layb kanóka tachant, bale éwaká yakké enámá bárt. Gorhá anchó betachét ke enámá bebarét. 25 Harkas ke laybá bahra zurit, báyad ent sharr tamrin bekant o dáshti†9:25 Dásht, bezán wati jenday dárag, wati ger o dár, wati kanthról. bebit. Layb kanók pa adároki tájéay katthagá‡9:25 Katthag, bezán nap o sutt kanag, dastá árag. é kárá kanant, bale má pa dáemi tájéay katthagá. 26 Gorhá man bé maksadá natachán o gwátá moshta najanán. 27 Man wati jesmá ázára dayán ke mani páband bebit. Chó mabit ke man degaráni kerrá wasshén mestágay járá bejanán bale wat é laybá besochán.

- Pa Korentián Pulosay awali kágad
- <
- 9
- >

*9:6 9:6 Hojj, bezán zór, satam, ejbár.

†9:9 9:9 Jóhán, bezán kesháráni moshag o dánáni mocch kanagay jágah.

‡9:9 9:9 Káiger, bezán mazanén narén gók.

§9:9 9:9 Mussáay Wáz 25:4. É cha dehkánkáriá mesálé o eshiay máná hamesh ent ke kár kanóká mozz berasit.

*9:15 9‏:15 Zebahr, bezán bébahr.

†9:25 9:25 Dásht, bezán wati jenday dárag, wati ger o dár, wati kanthról.

‡9:25 9:25 Katthag, bezán nap o sutt kanag, dastá árag.

© 2016 WBT