- Pédáesh
- <
- 9
- >

9
Gón Nuhá ahd o paymán
1 Hodáyá Nuh o áiay chokk barkat dát o gwashtant: “Chokk o bar kanét o gésh bebét o donyáyá porr kanét. 2 Zeminay sajjahén haywán, ásmánay sajjahén báli morg, sajjahén lápkassh o daryáay sajjahén máhig shomay tors o bimmay chérá bant. É sajjahén shomay dastá dayag butagant. 3 Har sorendah ke sáhi mán ent, shomay waráka bit o anchó ke man shomárá sabzag dátagant, nun har chizza dayán. 4 Bale á góshtá hechbar mawarét ke áiá zend, bezán hón mán ent.*9:4 Hón zenday neshán ent o tánke hón mán, gósht warag mabit. 5 Harkas ke shomay hóná beréchit o sáhá begipt, man cha áiá hesába gerán. Cha har haywáná hesába gerán o cha har ensáná. Cha hamá mardomá hesába gerán ke dega mardoméá koshit, chéá ke mardom brát ant.
6 Harkas ensánéay hóná beréchit,
áiay hón ham ensánéay dastá réchaga bit,
chéá ke Hodáyá ensán
wati sheklá addh kortag.
7 Nun shomá, chokk o bar kanét o zeminay sará gésh bebét,
zeminay sará sheng o tálán o géshá cha gésh bebét.”
8 Gorhá Hodáyá gón Nuh o áiay chokkán ke Nuhay hamráh atant, gwasht: 9 “Nun man gón shomá o gón shomay randi naslán ahd o paymáné kanán. 10 Gón har sahdárá ke shomay kerrá ent, báli morg, dalwat o wakshién haywán o har yakk chizzéá ke gón shomá cha bójigá dar átkag, gón zeminay hamok sahdárá ham é ahd o paymáná kanán. 11 Man gón shomá wati é ahd o paymáná kanán ke dega baré sajjahén sahdár cha hár o tuppánay ápá bérána nabant; dega hechbar choshén háré nayayt ke sajjahén zeminá wayrán bekant.”
12 Hodáyá gwasht: “É hamá ahd o paymánay nesháni ent ke man, wati o shomay o hamá sajjahén sahdáráni nyámá bandagá án ke gón shomá gón ant. É pa sajjahén áyókén naslán ahd o paymáné. 13 Man wati sanj†9:13 Sanj, bezán drinn, rangi kamán ke hawrá rand ásmáná záhera bit o rang rang ent., jambaráni tahá ér kortag o é, mani o zeminay nyámá butagén ahd o paymánay neshánia bit. 14 Harwahd ke man zeminay sarborá jambara kárán o sanj ham jambaráni tahá záhera bit, 15 gorhá wati é ahd o paymánay yátá kapán ke mani o shomay o har tahray sajjahén sahdáráni nyámá ent. Nun áp hechbar chó hára nakant ke sajjahén sahdárán tabáh bekant. 16 Harwahd ke sanj jambaráni tahá záhera bit, mania gendán o hamá abadmánén ahd o paymánay yátá kapán ke mane Hodá o zeminay har tahray sajjahén sahdáráni nyámá butag.” 17 Hodáyá gón Nuhá gwasht: “Esh ent hamá ahd o paymánay nesháni ke man, wati o zeminay sajjahén sahdáráni nyámá bastag.”
Nuhay sayén chokk
18 Nuhay chokk cha bójigá dar átkant, Sám o Hám o Yápet. Hám Kanhánay pet at. 19 É sayén Nuhay chokk atant o cha hameshán mardom sajjahén zeminay sará sheng o tálán butant.
20 Nuhá kesht o keshár bendát kort o anguri bágé addhi kort. 21 Hamé anguray sharábi wárt, malár but o gedánay tahá jándar but. 22 Kanhánay pet Hámá, wati pet jándará dist o wati doén brát ke dhanná atant, hál dátant. 23 Sám o Yápetá kabáhé zort, wati kópagáni sará ér kort o poshtokái shotant o wati petay jándariesh póshént. Áyáni dém ángor at o wati petay jándariesh nadist.
24 Wahdé Nuh cha sharábay malárá dar átk, zánti mani kasterén bachakká gón man ché kortag, 25 gwashti:
“Kanháná nálat bát.
Wati brátáni golámáni golám bát.”
26 Nuhá gwasht:
“Hodáwandá satá bát, Sámay Hodáyá.
Kanhán, Sámay golám bát.
27 Hodá zeminá pa Yápetá práhter kanát.
Yápet, Sámay gedánáni tahá jahmenend bát o
Kanhán, áiay golám bát.”
28 Cha hárá rand Nuhá dega say sad o panjáh sál omr kort. 29 Nuhá sarjamiá noh sad o panjáh sál omr kort o mort.

- Pédáesh
- <
- 9
- >

*9:4 9:4 Hón zenday neshán ent o tánke hón mán, gósht warag mabit.

†9:13 9:13 Sanj, bezán drinn, rangi kamán ke hawrá rand ásmáná záhera bit o rang rang ent.

© 2016 WBT