- Psalms
- <
- 106
- >

106
Hodáwanday shográ begerét ke nék ent
1 Hodáwandá benázénét, Halléluyá.
Hodáwanday shográ begerét ke nék ent o
mehri abadmán.
2 Kay Hodáwanday porwákén káráni tawsip o
áiay tamánén satá o sanáyá korta kant?
3 Bahtáwar ant hamá ke adlá barjáh dárant,
hamá ke modám ensápay sará kára kanant.
4 Oo Hodáwand! Hamá wahdá ke wati mardománi sará rahma kanay, maná mashamósh.
Mani kerrá byá o maná berakkén
5 ke tai gechén kortagénáni washbahtiá begendán,
ke tai kawmay shádmániá hawár bebán o
tai mahlukay hamráhiá pahr bekanán.
6 Má gonáh kortag, may petán ham,
má radén ráhé zortag o badkári kortag.
7 Á wahdá ke may pet o pirok Mesrá atant,
tai hayrán kanókén káráni némagá delgóshesh nakort o
tai sajjahén mehrabániesh shamoshtant,
daryáay kerrá sarkasshiesh kort, Sohrzeray kerrá.
8 Bale Hodáwandá pa wati námaygi rakkéntant,
tánke wati zór o wáká záher bekant.
9 Áiá Sohrzer neherr dát o zer hoshk but,
cha johlánkián anchosh gwázéntanti ke purah gyábáné.
10 Cha badwáháni dastá rakként o
cha dozhmenáni dastá móketanti.
11 Ápá, áyáni dozhmen póshént,
cha áyán yakké ham pasht nakapt.
12 Nun Hodáwanday labzay sará báwaresh kort o
áiay satá o sanáesh kort.
13 Bale zutt béhayál butant ke áiá ché kortagat o
pa áiay shawr o saláhá wadáresh nakort.
14 Gyábáná wati hawá o hawasáni randgir butant o
hoshkáwagán*106:14 Hoshkáwag, hoshk o béápén zemin ke ódá heccha narodit. Hodáesh chakkáset.
15 Gorhá harché ke lóthetesh, Hodáyá dátant,
bale áyáni jáná warókén nádráhié ham dáti.
16 Ordgáhá†106:16 Ordgáh hamá jágah ent ke mardom pa kasánén wahdéá gedána bandant o nendant., Mussáay sará hasaddesh kort o
Hárunay sará ham, ke Hodáwanday palgártagén dini péshwá at.
17 Gorhá zeminá dap pach kort o Dátán‡106:17 Dátán cha á mardomán yakké at ke gyábáná Mussái namannet. éri bort o
Abirámay thóli§106:17 Abirámay thóli rombé at ke gyábáná Mussáesh namannet. bári dát.
18 Áyáni thóliá ásé mán kapt o
bránzán badkár sótkant.
19 Sináay kóhá*106:19 Asligén Ebráni syáhaga gwashit: “Hórébay kóhá”. Hórébay kóh, Sináay kóhay domi nám ent. gwaské jórhesh kort o
ásá táptagén teláhén botesh parastesh kort.
20 Wati mazanshánén Hodáay badalá
káhwárén jalabén gókéay†106:20 Jalabén gók, bezán warnáén narén góké ke pa kárá rám kanag nabutag. botesh zort.
21 Wati rakkénókén Hodáesh shamosht,
hamá ke Mesrá mazanén kári kortagat.
22 Hámay sardhagárá hayrán kanókén o
Sohrzeray kerrá bákamálén kári kortagat.
23 Gorhá Hodáyá gwasht: “Gár o gomsáresha kanán.”
Bale áiay gechén kortagén Mussá nyámá kapt o
pa áyáni tabáh kanagá Hodáay gazabi dásht.
24 Á delkasshén molkay arzesh o kadresh nazánt,
áiay kawlay sará báwaresh néstat.
25 Wati gedánáni tahá norondhetesh o
Hodáwanday habaresh nazort.
26 Gorhá dasti chest kort o sawgendi wárt
ke gyábáná tabáhesha kanán o
27 chokk o nomásagánesh darkawmáni nyámá gár o gomsára kanán o
sajjahén molkán sheng o shángesha kanán.
28 Áyán watárá gón Bahal Péórá‡106:28 Bahal Péór boté at ke Péór námén jágahéá parastesh kanaga but. jog§106:28 Jog dáré ke pa zeminay shóm kanagá do gókay gardená bandanti. kort o
pa mordagán kortagén korbánigesh wártant.
29 Gón wati badkárián
Hodáwandesh zahr baráént,
hawp o wabáé saráesh kapt.
30 Bale Pinihás*106:30 Pinihás mardoméay nám ent. nyámá óshtát o dwái kort o
wabá dárag but.
31 É pa áiá páki o palgárié hesáb árag but
nasláni nasl, tán abad.
32 Maribáay ápáni kerrá
Hodáwandesh hezhm geráént o
áyáni sawabá Mussá janjálá kapt,
33 chéá ke Mussáesh delsyáh kort o
cha áiay dapá sobakkén habaré dar átk.
34 Kawmesh á paymá tabáh nakortant ke
Hodáwandá parmán dátagatant.
35 Nun gón kawmán hór o tór but o
hamáyáni rasm o dódesh zortant.
36 Hamáyáni botesh sojdaha kortant o
é bot pa áyán dámé butant.
37 Wati bachakk o jenekkesh
pa déhán korbániga kortant.
38 Bégonáhén hónesha rétk
wati bachakk o jenekkáni hón,
ke pa Kanhánay botán korbánigesha kortant o
zemin cha esháni hóná áludag but.
39 Gón wati kárán watá nápák o
gón wati kerdán watá syahkáresha kort.
40 Paméshká, Hodáwand wati kawmay sará zahr gept,
deli cha wati mirásá bad but.
41 Darkawmáni dastá dátanti o
badwáhán áyáni sará hákemi kort.
42 Dozhmenán áyáni sará zolm kort o
wati chérdast kortant.
43 Hodáwandá báz bará ázát kortant
bale wati shawr o hayáláni tahá sarkasshiesh kort o
gonáháni tahá bokketant.
44 Bale wahdé ke áyáni peryáti eshkot,
disti ke chón paréshán ant,
45 gón áyán wati ahd o karári yát kort o
cha wati bázén mehrá, cha áyáni badián sar gwast.
46 Áyáni sajjahén bandig kanókáni delá
pa áyán rahmi pédá kort.
47 Oo Hodáwand, may Hodá! Márá berakkén,
márá cha darkawmáni nyámá chen o yakjáh kan
ke tai pákén námay shográ begerén o
pa tai satáyá pahr bekanén.
48 Hodáwandá satá o saná bát, Esráilay Hodáyá,
abad tán abad.
Sajjahén mardom begwashátant: “Anchosh bát. Ámin.”
Hodáwandá benázénét, Halléluyá.

- Psalms
- <
- 106
- >

*106:14 106:14 Hoshkáwag, hoshk o béápén zemin ke ódá heccha narodit.

†106:16 106:16 Ordgáh hamá jágah ent ke mardom pa kasánén wahdéá gedána bandant o nendant.

‡106:17 106:17 Dátán cha á mardomán yakké at ke gyábáná Mussái namannet.

§106:17 106:17 Abirámay thóli rombé at ke gyábáná Mussáesh namannet.

*106:19 106:19 Asligén Ebráni syáhaga gwashit: “Hórébay kóhá”. Hórébay kóh, Sináay kóhay domi nám ent.

†106:20 106:20 Jalabén gók, bezán warnáén narén góké ke pa kárá rám kanag nabutag.

‡106:28 106:28 Bahal Péór boté at ke Péór námén jágahéá parastesh kanaga but.

§106:28 106:28 Jog dáré ke pa zeminay shóm kanagá do gókay gardená bandanti.

*106:30 106:30 Pinihás mardoméay nám ent.

© 2016 WBT