- Pédáesh
- <
- 2
- >

2
1 É paymá ásmán o zemin o é sajjahén chizzáni jórh bayag sarjam but. 2 Haptomi róchá, Hodáyá hamá kár sarjam kortagatant ke dastá atanti. Wati sajjahén káráni halásiá rand, haptomi róchá árámi kort. 3 Gorhá Hodáyá haptomi róch barkat dát, gisshént o pákén róch námént, chéá ke Hodáyá hamé róchá cha é sajjahén hastiay jórh kanagay kárá árám kort.
Ádam o Hawá
4 É zemin o ásmánay kessah at ke jórh kanag butant. Á wahdá ke Hodáwandén Hodáyá zemin o ásmán jórh kortant, 5 zeminay sará hecch drachk o dár narostagat o dhagárán sabzag néstat. Chéá ke tán á wahdá Hodáwandén Hodáyá zeminay sará hawr nagwáréntagat o angat ensáné néstat ke zeminá kesht o kesháré bekant. 6 Bale cha zeminá ápay chammag botkant o sajjahén zeminay sarboresh séráp kort. 7 Hodáwandén Hodáyá cha zeminay háká mardomé jórh kort, áiay pónzá zenday sáhi damet o é mardom sahdáré but.
8 Hodáwandén Hodáyá ródarátká, Adaná bágé jórh kort o wati addh kortagén mardomi hamódá nádént. 9 Hodáwandén Hodáyá cha háká har warhén drachk ródént ke gendagá zébá o baresh waragá wassh atant. Zenday drachk o néki o badiay zánagay drachk bágay nyámá atant.
10 Pa bágay áp dayagá kawré hastat ke bonzehi Adaná at o cha ódá é kawr chár jáhá bahra but. 11 Awali kawray nám Pishón ent ke Hawilahay sajjahén sardhagárá ke sohr o teláhi mán, chahra wárt. 12 Á sardhagáray sohr, sharrén sohré o ódá kóhi bód*2:12 Kóhi bód washbóén tahlagé ke cha drachkéá dara kayt. o senge solaymán ham hast. 13 Domi kawray nám Géhun ent ke Kushay sajjahén sardhagárá chahra wárt. 14 Sayomi kawray nám Dejlah ent ke Áshuray ródarátki gwar o pahnátána tachit o cháromi kawr Parát ent.
15 Hodáwandén Hodáyá á mardom zort o Adanay bágá jahmenend kort ke bágá ábád bekant o bágay hayálá bedárit. 16 Hodáwandén Hodáyá mard parmán dát ke bágay har drachkay bará waray bwar, 17 bale néki o badiay zánagay drachkay bará mawar. Hamá róchá ke taw wárt, allamá meray.
18 Hodáwandén Hodáyá gwasht: “Pa mardá tahnái sharr naent. Man pa áiá, hamdarwarén hamráh o madat kanóké jórha kanán.” 19 Hodáwandén Hodáyá cha háká zeminay saray sajjahén wakshién haywán o ásmánay sajjahén morg jórh kortagatant. Nun á sajjahéni marday kerrá áwortant tán bechárit ke bárén mard áyán kojám námán tawára kant. Har náméá ke mardá á sahdár tawár kortant, hamá áyáni nám but. 20 Mardá sajjahén dalwat, ásmánay morg o zeminay wakshién haywán nám per bastant, bale mardá hamdarwarén hamráh o madat kanóké néstat. 21 Gorhá Hodáwandén Hodáyá mard gránén wábé sará dát. Mard ke wáb at gorhá Hodáyá áiay yakk pahlugé kasshet o háligén jáhi gón góshtá porr kort. 22 Hodáwandén Hodáyá cha mardá kasshetagén pahlug janéné kort o janéni marday kerrá áwort.
23 Gorhá mardá gwasht:
“Nun é cha mani haddhán haddhé o
cha mani góshtán góshté.
É báyad ent janén gwashag bebit,
chéá ke cha mardéná zurag butag.”†2:23 Asligén Ebráni zobáná, mardén “ish” gwashaga bit o janén “ishá”.
24 Paméshká mard wati pet o mátá yalaha kant o gón janá hawára bit, gorhá á doén, yakk jesm o jána bant. 25 Ádam o áiay jan, doén luch o jándar atant o áyán sharma nakort.

- Pédáesh
- <
- 2
- >

*2:12 2:12 Kóhi bód washbóén tahlagé ke cha drachkéá dara kayt.

†2:23 2:23 Asligén Ebráni zobáná, mardén “ish” gwashaga bit o janén “ishá”.

© 2016 WBT