- Mattá
- <
- 26
- >

26
Issáay koshagay pandal
(Markás 14:1–2; Luká 22:1–2; Yuhanná 11:45–53)
1 Wahdé Issáyá é habar halás kortant, gón wati moridán gwashti: 2 “Shomá zánét ke do róchá rand Sargwazay Aid*26:2 Eshiá Sargwazay Aid paméshká gwashant ke cha Mesriáni chérdastiá Esráiliáni ázátiay wahdá markay préshtag cha Esráili chokkáni koshagá sar gwast. ent o Ensánay Chokk pa salib kasshagá geráénaga bit.” 3 Hamé wahdá, mazanén dini péshwá o kawmay kamáshán, masterén dini péshwá Kayápáay kalátá diwán kort o 4 shawresh kort ke Issáyá chón pa repk o honar begerén o bekoshén. 5 Bale gwashtesh: “Aiday róchán na, chó mabit ke mardom áshóp bekanant.”
Janéné Issáyá atra moshit
(Markás 14:3–9; Yuhanná 12:1–8)
6 Wahdé Issá Bayt-Anyáyá Shamun Garriay lógá at, 7 janéné gón albástaray†26:7 Albástar narmén sengé. atrdánéá ke sakkén gránbaháén atri mán at, Issáay gwará átk. Wahdé Issá parzónagay sará neshtagat, hamódá Issáay sari atr per rétk. 8 Moridán ke dist, zahrá porr butant. Watmánwatá gwashtesh: “Eshiá chéá é atr zawál kort? 9 Agan bahá kanag butén, mazanén zarré rasetagat o é zarr garib o nézgáráni kárá átkagatant.” 10 Issáyá zánt ke morid zahr geptagant, gwashti: “Chéá shomá é janéná paréshán kanagá ét? Eshiá gón man nékié kortag. 11 Garib o nézgár modám shomay kerrá hast, bale man harwahd gón shomá gón naán. 12 É janéná mani sará atr per rétk ke cha pésará maná pa kabr kanagá tayár bekant. 13 Shomárá rásténa gwashán, sajjahén donyáyá, har kondhé ke é wasshén mestágay jár janaga bit, hamé janén yát kanaga bit o eshiay káray kessah áraga bit.”
Yahudá Eskaryutiay badén erádah
(Markás 14:10–11; Luká 22:3–6)
14 Randá cha dwázdahén kásedán yakké ke námi Yahudá Eskaryuti at, mazanén dini péshwáyáni kerrá shot o 15 gwashti: “Agan man Issáyá shomay dastá bedayán, shomá maná ché dayét?” Áyán si nograhén korsh‡26:15 Asligén Yunáni nebeshtánka gwashit: “si árguriá”. Korsh kwahnén zarr ent. hesáb kort o dát. 16 Cha hamá wahdá o rand, Yahudá sharrén móhéay shóházá at ke Issáyá áyáni dastá bedant.
Sargwazay Aiday tayári
(Markás 14:12–21; Luká 22:7–14; Yuhanná 13:21–30)
17 Béhomirén Naganay Aiday§26:17 Béhomirén Naganay Aid, Sargwazay Aidá rand hapt róchay tahá geraga bit. awali róchá, morid Issáay kerrá átkant o cha áiá jostesh kort: “Ché gwashay, pa taw Sargwazay Aiday shámay tayáriá kojá bekanén?” 18 Áiá passaw dát: “Shahrá berawét o pelán mardomá begwashét ke ostáda gwashit, mani wahd nazzikk ent, man gón wati moridán Sargwazay shámá tai lógá kanán.” 19 Gorhá anchó ke Issáyá gwashtagat, moridán hamá paymá kort o Sargwazay shámesh tayár kort.
20 Shap ke but, Issá gón wati dwázdahén kásedán parzónagay sará neshtagat. 21 Waragay wahdá gwashti: “Shomárá rásténa gwashán, cha shomá yakké maná dróhit o dozhmenáni dastá dant.” 22 Morid sakk paréshán butant. Har yakké cha áiá jost kanagá lagget: “Oo Hodáwand! Man wa naán, na?” 23 Áiá passaw tarrént: “Áiá ke annun mani hórigá kásagá dast bort, hamá maná dróhit.” 24 Hamá dhawlá ke nebisag butag, Ensánay Chokk cha é donyáyá rawagi ent, bale bazhn o apsóz pa hamá mardomá ke Ensánay Chokká dróhit. Pa áiá sharter at ke hechbar pédá mabutén. 25 Gorhá Yahudáyá, hamá ke Issái dróhagi at, gwasht: “Oo ostád! Man wa naán, na?” Issáyá passaw dát: “Taw wat gwashagá ay.”
Goddhi shám
(Markás 14:22–26; Luká 22:15–20; Korentiáni Awali Kágad 11:23–25)
26 Wahdé shám kanagá atant, Issáyá nagané zort, Hodáay shogri gept, nagani chondh chondh kort o moridáná dát. Gwashti: “Bezurét o bwarét, é mani badan ent.” 27 Padá pyálahé zorti, Hodáay shogri gept, moridáná dát o gwashti: “Shomá sajjahén cha eshiá benóshét. 28 É mani hón ent, ahd o paymánay hón ke pa bázénéay gonáháni shódagá réchaga bit. 29 Man shomárá gwashán, nun dega baré anguray ápá nawarán, hamá róchá padá waráni ke wati Petay bádsháhiá, gón shomá hóra bán.” 30 Padá hamdesh*26:30 Bezán Zabur 115–118. jat o dém pa Zaytunay Kóhá shotant.
Petrosay enkáray péshgói
(Markás 14:27–31; Luká 22:31–34; Yuhanná 13:36–38)
31 Gorhá Issáyá gón moridán gwasht: “Shomá sajjahén hamé shapay jendá thagala warét o maná yalaha dayét, chéá ke nebisag butag: Man shepánká janán o ramagay pas sheng o shánga bant.†26:31 Zakaryá Nabiay Ketáb 13:7. 32 Bale dobar zendag bayagá rand, cha shomá pésar Jalilá rawán.” 33 Gorhá Petrosá darráént: “Agan sajjahén thagal bwarant o tará yalah bedayant, man hechbar thagala nawarán.” 34 Issáyá gwasht: “Tará rásténa gwashán, hamé shapay jendá cha korósay bángá pésar mani pajjáh áragá say randá enkára kanay.” 35 Bale Petrosá gwasht: “Agan gón taw mani sar ham berawt, tai pajjáh áragá hechbar enkára nakanán.” É dega sajjahén moridán ham anchosh gwasht.
Issáay dwá
(Markás 14:32–42; Luká 22:39–46)
36 Randá Issá gón wati moridán Jetsimáni námén jágahéá shot o gón áyán gwashti: “Hamedá benendét, man ódá rawán o dwá kanán.” 37 Áiá Petros o Zebdiay doén chokk hamráh kortant. Paréshán o bétáhir‡26:37 Bétáhir, bezán béárám, békarár. at. 38 Gón áyán gwashti: “Mani del sakk paréshán ent o andóhán maná markig kortag, shomá hamedá bedárét, mawapsét o mani hamráhiá ágah o hozzhár bét.” 39 Padá kammé démterá shot, dém pa chér kapt o dwái kort: “Oo mani Pet! Agan buta kant, sakkiáni é pyálahá cha man dur kan, bale mani wáhagay sará na, hamá paymá ke tai razá ent.”
40 Padá per tarret o wati moridáni kerrá átk. Disti ke á wáb ant. Gón Petrosá gwashti: “Nabut ke shomá yakk sáhaté ham gón man ágah bemánét? 41 Hozzhár bét o dwá kanét ke ázmáesh o chakkásá makapét. Ruh tayár ent, bale jesm nezór ent.” 42 Domi bará shot o é dwái kort: “Oo mani Pet! Agan é pyálah bé nóshagá cha man dur kanaga nabit, gorhá harché ke tai razá ent, hamá dhawlá bebit.” 43 Wahdé per tarret, disti ke padá wáb ant o chammesh pacha nabant. 44 Eshtanti o sayomi randá padá pa dwá kanagá shot o hamá dwái kort. 45 Gorhá moridáni kerrá per tarret o gwashti: “Angat waptagét o árám kanagá ét? Nun á wahd o sáhat nazzikk ent ke Ensánay Chokk dróhag o gonahkáráni dastá dayaga bit. 46 Pád áét ke rawén! Á ke maná dróhit, pédák ent.”
Issáay dazgir bayag
(Markás 14:43–50; Luká 22:47–53; Yuhanná 18:3–12)
47 Issá angat habará at ke cha dwázdahén kásedán yakké, bezán Yahudá átk o raset. Áiá mazanén rombé hamráh at ke zahm o latthesh gón at. É romb cha mazanén dini péshwá o kawmay kamásháni némagá ráh dayag butagat. 48 Issáay dróhóká§26:48 Dróhók, bezán hamá ke wati hamráhá rada dant o bahá kant. áyáná é nesháni dátagat: “Hamáiá ke mana chokkán, Issá hamá ent. Áiá dazgir kanét.” 49 Gorhá Yahudá tachká Issáay kerrá átk o gwashti: “Oo ostád! Salám o drót!” Randá Issái chokket. 50 Issáyá gwasht, “Oo sangat! Pa hamá kárá ke átkagay, bekani.” Gorhá démá átkant, Issáesh gept o dazgir kort. 51 Hamá damáná cha Issáay hamráhán yakkéá wati zahm kasshet o masterén dini péshwáay nawkaray gósh sest. 52 Issáyá gón áiá gwasht: “Wati zahmá jotká*26:52 Jotk, bezán zahm yá kárchay jeld, pósh, nyám. kan. Harkas ke zahma kasshit, gón zahmá koshaga bit. 53 Záná, taw nazánay agan cha wati Petá belóthán, á pa mani komakká hamé damáná dwázdah lashkará†26:53 Asligén Yunáni nebeshtánka gwashit: “dwázdah ligiun”. Har ligiuná 6000 sepáhig mán at. géshter préshtag ráha dant? 54 Bale gorhá Pákén Ketábáni nebeshtagén hamá habar ke báyad ent rást o sarjam bebant, chón rásta bant?” 55 Padá Issáyá dém gón mocchiá kort o gwashti: “Záná man dozz o dhongé án ke shomá gón zahm o latthán pa mani geragá átkagét? Man har róch mazanén parasteshgáhá neshtag o mardom tálim dátagant o shomá maná nageptag. 56 Bale é paymá paméshká but ke nabiáni ketábáni péshgói rást o sarjam bebant.” Gorhá sajjahén moridán á yalah dát o jestant.
Issá, Sarókáni Diwáná
(Markás 14:53–65; Luká 22:54–55, 63–71; Yuhanná 18:13–14, 19–24)
57 Issáay dazgir kanókán, Issá zort o masterén dini péshwá Kayápáay kerrá bort ke ódá Sharyatay zánóger o kawmay kamásh mocch atant. 58 Petros ham dur durá, tán masterén dini péshwáay lógay péshgáhá‡26:58 Péshgáh, bezán péshjáh, pézhgáh, lógay chárdiwál, sahn. Issáay randá rawán at. Tahá potert o sepáhigáni kerrá nesht tánke bezánt ke ché bit. 59 Mazanén dini péshwá o Sarókáni Diwánay sajjahén básk§26:59 Básk, bezán ozw, membar. pa Issáay markay sezá dayagá drógén sháhediay shóházá atant. 60 Chónáhá bázén drógén sháhedé pa gwáhi dayagá pád átk, bale hecch pakkáén sháhedié dast nakapt. Godhsará do mardom démá dar átk o 61 gwashtesh: “É mardá gwashtag ke mana twánán Hodáay parasteshgáhá bepróshán o say róchay tahá padá bebandáni.” 62 Gorhá masterén dini péshwá pád átk o cha Issáyá josti kort: “Tai kerrá hecch passaw nést? É tai helápá chónén sháhedi dayagá ant?” 63 Bale Issáyá passaw nadát. Masterén dini péshwáyá gón áiá gwasht: “Man tará namiránén Hodáay sawgendá dayán, márá begwash, bárén taw hamá Masih ay, Hodáay Chokk ay?” 64 Issáyá darráént: “Taw wat gwashagá ay. Bale man shomárá gwashán, démterá gendét ke Ensánay Chokk zórmandén Hodáay rástén kashá neshtag o é ham gendét ke ásmánay jambaráni sará ent o kayt.” 65 Gorhá masterén dini péshwáyá wati kabáh dert o gwasht: “É kopr kanagá ent, angat ham márá sháhed pakár ent? Shomá annun é kopr eshkot. 66 Nun shomay shawr o saláh ché ent?” Áyán passaw dát: “Eshiay sezá mark ent.” 67 Padá áyán Issáay dap o démá tokk jat*26:67 Tokk janag, bezán toh janag. o lahténá mosht o shahmát ham jat. 68 Gwashtesh: “Oo Masih! Wati gaybi zántá kár band o márá begwash, tará kayá jat?”
Petrosay enkár
(Markás 14:66–72; Luká 22:56–62; Yuhanná 18:15–18, 25–27)
69 Petros dhanná péshgáhá neshtagat ke móledé áiay kerrá átk o gwashti: “Taw ham Jalili Issáay hamráh butagay.” 70 Bale áiá sajjahénáni démá enkár kort o gwasht: “Mana nazánán taw ché gwashagá ay.” 71 Wahdé dém pa mazanén darwázagá rawagá at, dega móledéá dist o gón hamá mardomán ke ódá atant, gwashti: “É mard Issá Náseriay hamráh butag.” 72 Petrosá domi randá enkár kort o sawgend wárt o gwashti: “Man é mardá nazánán.” 73 Damánéá rand, ódá óshtátagén mardom Petrosay kerrá átkant o gwashtesh: “Allamá taw cha hamáyán ay, cha tai gálwárá anchosh jáha kayt.” 74 Petrosá sawgend wárt o gwasht: “Hodá maná nálat bekanát agan dróg bebandán. Man é mardá nazánán.” Hamá damáná korósá báng dát. 75 Gorhá Petros yátá kapt ke Issáyá gwashtagat: “Korósay bángá pésar, taw say randá mani pajjáh áragá enkára kanay.” Nun dhanná dar átk o zár zárá gréti.

- Mattá
- <
- 26
- >

*26:2 26:2 Eshiá Sargwazay Aid paméshká gwashant ke cha Mesriáni chérdastiá Esráiliáni ázátiay wahdá markay préshtag cha Esráili chokkáni koshagá sar gwast.

†26:7 26:7 Albástar narmén sengé.

‡26:15 26:15 Asligén Yunáni nebeshtánka gwashit: “si árguriá”. Korsh kwahnén zarr ent.

§26:17 26:17 Béhomirén Naganay Aid, Sargwazay Aidá rand hapt róchay tahá geraga bit.

*26:30 26:30 Bezán Zabur 115–118.

†26:31 26:31 Zakaryá Nabiay Ketáb 13:7.

‡26:37 26:37 Bétáhir, bezán béárám, békarár.

§26:48 26:48 Dróhók, bezán hamá ke wati hamráhá rada dant o bahá kant.

*26:52 26:52 Jotk, bezán zahm yá kárchay jeld, pósh, nyám.

†26:53 26:53 Asligén Yunáni nebeshtánka gwashit: “dwázdah ligiun”. Har ligiuná 6000 sepáhig mán at.

‡26:58 26:58 Péshgáh, bezán péshjáh, pézhgáh, lógay chárdiwál, sahn.

§26:59 26:59 Básk, bezán ozw, membar.

*26:67 26:67 Tokk janag, bezán toh janag.

© 2016 WBT