- Mattá
- <
- 24
- >

24
Mazanén parasteshgáhay wayráni
(Markás 13:1–2; Luká 21:5–6)
1 Wahdé Issá cha mazanén parasteshgáhá dar áyag o rawagá at, morid átkant ke áiay delgóshá parasteshgáhay némagá betarrénant. 2 Issáyá gón áyán gwasht: “É sajjahén chizzán gendagá ét? Shomárá rásténa gwashán, yakk sengé ham domi sengay sará namánit, sajjahén próshag o karójaga*24:2 Karójag, bezán harójag, addh kortagén chizzéay próshag. bant.”
Áheri zamánagáni nesháni
(Markás 13:3–13; Luká 21:7–19)
3 Hamá wahdá ke Issá Zaytunay Kóhay sará neshtagat, áiay morid ehwatá átkant o jostesh kort: “Márá begwash, é prosht o prósh kadéna bit o tai áyag o donyáay halásiay nesháni ché ent?” 4 Issáyá passaw dátant: “Bechárét ke hechkas shomárá gomráh makant. 5 Chéá ke bázéné mani námá kayt o gwashit: ‘Man hamá Masih án’ o bázénéá gomráha kant. 6 Shomá jangáni tawárá eshkonét o jangáni hál somárá sara bit, bale delá tors mayárét. É chizz allamá bant, bale angat halásiay wahd nayátkag. 7 Yakk kawmé dega kawméay helápá o yakk molké dega molkéay helápá páda kayt. Báz jágah kahta kapit o zeminchandha†24:7 Zeminchandh, bezán zeminjomb, zelzelah. bit. 8 Bale é sajjahén tahná chellagiay dardáni bendát ent.
9 Á wahdá shomárá gerant o ázára dayant o koshant. Donyáay sajjahén kawm mani námay sawabá cha shomá naprata kanant. 10 Gorhá bázéné poshtá kenzit o cha ráhá thagalit. Bázéné yakdegará dróhit o cha yakdomiá naprata kant. 11 Bázén drógén paygambaré jáha jant o bázénéá gomráha kant. 12 Cha bérahbandiay gésh bayagá bázéné sardmehra bit. 13 Bale hamá ke tán áherá bardáshta kant, á rakkit. 14 Sajjahén donyáyá Hodáay bádsháhiay mestágay jár janaga bit ke pa sajjahén kawmán sháhedié bebit. Eshiá rand donyá halása bit.
Torsnákén wahd o jáwar
(Markás 13:14–23; Luká 21:20–24)
15 Wahdé shomá á ‘palit o bérán kanókén bazzhenáká’‡24:15 “Palit o bérán kanókén bazzhenák” yakk chizzé ke báyad ent mazanén parasteshgáhá mayayt. gendét ke pákén jágahá óshtátag, hamá ke Dányál nabiá áiay bárawá habar kortag,” – wánók sarpad bebit – 16 “gorhá hamá ke Yahudiahá ant dém pa kóhán betachant. 17 Harkas ke lógay sará ent, pa chizzéay zuragá lógá ér mayayt. 18 Hamá ke dhagáray sará ent, pa wati kabáhay zuragá per matarrit. 19 Á róchán, lápporrén janén o hamá ke chokka méchénant sakk bazzaga bant. 20 Dwá bekanét ke shomay tachag zemestáná yá Shabbatay róchá mabit. 21 Chéá ke á róchán anchén mosibaté kayt ke cha jahánay jórh bayagá tán é wahdá nayátkag o hechbara nayayt. 22 Agan á sakkiáni róch kamter kanag mabuténant, hechkas narakketagat, bale gechén kortagénáni háterá á róch kamter kanaga bant.
23 Á wahdá, agan kasé shomárá begwashit: ‘Bechár, Masih edá ent’ yá ‘Bechár, ódá ent,’ báwar makanét. 24 Chéá ke drógén masih o drógén nabi jáha janant o mazanén nesháni o ajekkái kár pésha dárant. Wati sajjahén zórá janant ke gechén kortagénán ham gomráh bekanant, agan áyáni dastá but. 25 Bechár, man cha pésará shomárá hál dayagá án. 26 Gorhá agan mardom shomárá begwashant: ‘Bechár, gyábáná ent,’ ódá marawét, yá ke begwashant: ‘Lógay tah o tóki kóthián ent,’ báwar makanét. 27 Chéá ke Ensánay Chokk anchén gerókéay paymá kayt ke cha ródarátká beger tán rónendá shahma kant o gendaga bit. 28 Har jáh ke jóné bit, ódá dhundhwárén morg moccha bant.
Issáay per tarrag
(Markás 13:24–31; Luká 21:25–33)
29 Á rócháni mosibatán o rand, anágat róch tahára bit, máha nadrapshit, estár cha ásmáná kapant o ásmáni zór o wák larzénaga bant. 30 Hamé wahdá Ensánay Chokkay nesháni ásmáná záhera bit o donyáay sajjahén kawma gendant ke Ensánay Chokk gón mazanén wák o twán o shán o shawkaté jambaráni sará ent o kayt. Nun gréwant o mótka kárant. 31 Gón karnáay§24:31 Karná sornáay dhawlén sázé. borzén tawárá wati préshtagán ráha dant ke áiay gechén kortagén mardomán cha donyá chárén némagán, bezán cha zeminay har kondhá tán ásmánay goddhi marz o simsarán, mocch o yakjáh bekanant.
32 Nun cha enjiray drachká dars o sabakk begerét. Anchosh ke áiay thál narma bant o táka trokkant, shomá zánét ke garmág nazzikk ent. 33 Hamé dhawlá, wahdé shomá é sajjahén chizzána gendét, zánét ke mani áyagay wahd nazzikk ent, darwázagay dapá ent. 34 Shomárá rásténa gwashán, tánke é sajjahén chizz mabant, é nasl o padréch halása nabit. 35 Ásmán o zemin gára bant, bale mani habar hechbar gára nabant.
Hozzhár o ágah bebét
(Markás 13:32–37; Luká 12:42–46; 17:26–30, 34–36)
36 Hechkasa nazánt ke á róch o á sáhat kadéna kayt, na ásmánay préshtaga zánant o na Chokka zánt, tahná Peta zánt. 37 Hamá dhawlá ke Nuhay zamánagá butag, Ensánay Chokkay áyagay róch ham anchosha bit. 38 Chéá ke tuppáná pésar, mardomána wárt o nóshet o sáng o sura kort o é kárán tán hamá róchá dazgatth atant ke Nuh bójigá swár but. 39 Tánke tuppán nayatk o mardomi nabortant, kassá nazánt ke ché bit. Ensánay Chokkay áyagay wahdá ham hamé dhawlá bit. 40 Á wahdá, do mardén dhagáray sará bit, yakké baraga bit o yakké pasht géjaga*24:40 Pasht géjag, bezán nazurag, yalah dayag, gechén nakanag. bit. 41 Do janén jenteray sará dánay droshagá bit, yakké baraga bit o yakké pasht géjaga bit. 42 Paméshká hozzhár bét, chéá ke shomá nazánét ke shomay Hodáwand kojám róchá kayt. 43 Shomá sharra zánét, agan lógay hodábondá bezántén ke dozz shapay kojám wahd o pásá kayt, gorhá ágah butagat o dozzi wati lógay janagá naeshtagat. 44 Paméshká shomá tayár bebét, chéá ke Ensánay Chokk anchén wahdéá kayt ke shomá áiay entezár o wadárá†24:44 Wadár, bezán entezár, rahchári. nabét.
45 Kay ent hamá amánatdár o dánáén hezmatkár ke wájah áiá wati é dega sajjahén hezmatkáráni master bekant tánke áyán pa wahd ward o warák bedant. 46 Bahtáwar ent hamá hezmatkár ke wahdé wájaha kayt, áiá hamá káráni sará begendit. 47 Shomárá rásténa gwashán, wájah hamá hezmatkárá wati sajjahén mál o hastiay kármastera kant. 48 Bale agan hezmatkár harábéné bebit o wati delá begwashit ke mani wájah áyagá déra kant o 49 wati hamkáráni latth o kotth kanagá bendát bekant o gón sharábián ward o nóshá bebit, 50 áiay wájah anchén róch o sáhatéá kayt o rasit ke á nazánt o wadárá nabit. 51 Gorhá wájah áiá sharriay sará latth o kottha kant o doru o dopóstén mardománi kerrá dawra dant. Ódá gréwag o peryát o zária bit.

- Mattá
- <
- 24
- >

*24:2 24:2 Karójag, bezán harójag, addh kortagén chizzéay próshag.

†24:7 24:7 Zeminchandh, bezán zeminjomb, zelzelah.

‡24:15 24:15 “Palit o bérán kanókén bazzhenák” yakk chizzé ke báyad ent mazanén parasteshgáhá mayayt.

§24:31 24:31 Karná sornáay dhawlén sázé.

*24:40 24:40 Pasht géjag, bezán nazurag, yalah dayag, gechén nakanag.

†24:44 24:44 Wadár, bezán entezár, rahchári.

© 2016 WBT