- Pa Korentián Pulosay awali kágad
- <
- 10
- >

10
Ebrat
1 Oo brátán! Mana lóthán shomá bezánét ke may pet o pirokáni sará jambar sáhél*10:1 Sáhél, bezán sáheg kanag. at o á sajjahénán daryáyá mán dát o gwastant. 2 Áyán jambar o daryáyá pákshódi kort o Mussáay randgir butant. 3 Sajjahénán yakkén ruhi warák wárt o 4 yakkén ruhi áp nóshet. Chéá ke áyán cha hamá ruhi kóhá áp wárt ke áyáni hamráh at o á kóh Masih at. 5 Bale áyáni nyámá géshterén mardom anchén atant ke Hodá cha áyán razá naat. É mardom gyábáná mortant o kabrestáné ham nasibesh nabut.
6 Nun é chizz butant ke má ebrat begerén o áyáni paymá makanén o badkáriay wáhagá madárén. 7 Botparast ham mabét. Cha áyán lahtén botparast but, anchó ke nebisag butag: Á pa ward o nóshá neshtant o pa layb o labáiá pád átkant.†10:‏7Darraw 32:6. 8 Bénangi ham makanén. Cha áyán lahténá bénangi kort o hamé bénangiáni sawabá yakkén róchá cha áyán bist o say hazár mardom mort. 9 Masihá ham machakkásén. Cha áyán lahténá chakkáset o márán koshtant. 10 Manorondhét ham. Cha áyán lahténá norondhet o tabáh kanóká tabáh kortant.
11 É chizz ke gón áyán butant, ebrat ant o paméshká nebisag butant ke má, bezán áheri zamánagáni mardom ebrat begerén. 12 Agan kasé wati manná mohr óshtátag, wati hayálá bedárit ke makapit. 13 Shomá choshén chakkáséá nakaptagét ke cha ensánay sagg o bardáshtá dhann bebit. Hodá wati kawlay sará óshtátag o naylit ke shomá cha wati bardáshtá géshén chakkáséá bekapét. Agan chakkáséá kapét, Hodá pa shomá ráh o daré pacha kant ke shomá sagget bekanét.
Gón palitén ruhán sharikdár mabét
14 Gorhá oo mani dordánagén dóstán! Watá cha botparastiá dur bedárét. 15 Man gón aglmandén mardomán gappá án, mani é habarán wat bechárét o bechakkásét. 16 Barkatay é pyálah ke má pa eshiá shogrgozária kanén, záná hamé gappay nesháni naent ke má Masihay hónay barkatán bahramand én? O hamé nagan ke má chondh chondhia kanén, záná hamé gappay nesháni naent ke má Masihay badanay barkatán bahramand én? 17 Nagan yakké o má báz én, bale yakk badané én, chéá ke má yakkén naganá bahra kanén o warén.
18 Pédáeshi Esráilián bechárét. Korbánjáhá korbánigáni waragay wahdá yakjáh naant? 19 Mani gappay maksad esh ent ke na pa botán korbánig kortagén warákán arzeshé hast o na botáni jendá. 20 Botparast é korbánigán pa palitén ruhána kanant, pa Hodáyá nakanant. Mana nalóthán ke shomá gón palitén ruhán sharikdár bebét. 21 Chó buta nakant ke shomá cha Hodáwanday pyálahá ham benóshét o cha palitén ruháni pyálahá ham. Chó buta nakant ke shomárá Hodáwanday parzónagá ham bahré berasit o palitén ruháni parzónagá ham. 22 Má Hodáwanday hasaddá pád kanaga lóthén? Má cha Hodáwandá zórmandter én?
Zamiray ázáti
23 Shomá gwashét ke har chizz jáez ent, bale mana gwashán ke har chizz páedagmand naent. Har chizz jáez ent bale har chizz rost o rodóma nadant. 24 Báyad ent kassá tahná wati gam per mabit, degaráni gami ham per bebit.
25 Har paymén gósht ke kasábay dokkáná rasit, bwaréti o wati zamirá malámat makanét, 26 chéá ke “zemin o zeminay sajjahén chizz Hodáwandayg ant.”‡10:26 Zabur 24:1.
27 Agan anchén mardomé ke báwarmandé naent o shomárá wati lógá dáwata dant o shomay dela lóthit ke berawét, gorhá harché shomay démá dant, bwarét o wati zamirá malámat makanét. 28 Bale agan kaséá shomárá gwasht ke é pa botán korbánig kortagén góshté, gorhá mawaréti, hamá hál dayókay háterá o zamiray háterá. 29 Mani maksad tai zamir naent, hamá mardomay zamir ent.
Balkén begwashay: “Degaréay zamir chéá mani ázátiay paysalahá bekant? 30 Agan man gón shogrgozári chizzé warán, gorhá pa é shogr geptagén chizzá chéá malámat kanag bebán?” 31 Bale bezánét, harché ke warét o nóshét yá harché ke kanét, pa Hodáay shán o shawkatá bekanéti. 32 Na Yahudián gonáhéay tahá dawr bedayét, na darkawmán o na Hodáay kelisáyá, 33 anchó ke man johda kanán ke har káray tahá harkasá razá bekanán. Chéá ke man wati jenday páedagá nachárán, sajjahénáni páedagá charán ke áyán neját berasit.

- Pa Korentián Pulosay awali kágad
- <
- 10
- >

*10:1 10:1 Sáhél, bezán sáheg kanag.

†10:7 10:‏7 Darraw 32:6.

‡10:26 10:26 Zabur 24:1.

© 2016 WBT