- Yuhanná
- <
- 11
- >

11
Ilázaray mark
1 Ilázar námén mardé nájórh at. Á, Maryam o áiay gohár Martáay métag Bayt-Anyáay mardomé at. 2 Maryam hamá at ke Hodáwandén Issáay pádi atr per moshtant o gón wati mudán hoshki kortant. Annun áiay brát Ilázar nájórh at. 3 Ilázaray gohárán pa Issáyá kolaw dém dát: “Oo Hodáwand! Tai dóstén mardom nádráh ent.” 4 Wahdé Issáyá é habar eshkot, gwashti: “É nádráhi áiá nakoshit, pa Hodáay shán o shawkatá neshánié bit, tánke cha eshiá Hodáay Chokkay shán o shawkat záher bebit.” 5 Issáyá Martá o áiay gohár o Ilázar dósta dáshtant.
6 Wahdé Issá Ilázaray nájórhiá sahig but, dega do róchá hamá jáhá mahtal but ke dáshtagati o 7 randá gón moridán gwashti: “Byáét padá Yahudiahá rawén.” 8 Moridán gwasht: “Oo ostád! Annun Yahudi tai sengsár kanagay sará atant. Padá hamódá rawaga lóthay?” 9 Issáyá passaw dát: “Róchay rozhnái dwázdah sáhat naent? Kasé ke róchá ráha rawt, thagala nawárt chéá ke jahánay rozhná gendit. 10 Bale agan mardomé shapá ráh berawt, thagala wárt chéá ke áiá hecch nur nést.” 11 É habarán o rand Issáyá gwasht: “May dóstén Ilázar waptag, bale mana rawán o áiá páda kanán.” 12 Moridán gwasht: “Oo Hodáwand! Agan wáb kaptag, allamá dráha bit.” 13 Issáyá áiay markay bárawá habar kort, bale áyán hayál kort ke Ilázar anchó waptag o wáb ent.
14 Padá Issáyá tachká gwashtant: “Ilázar mortag. 15 Bale sharr ent ke man ódá nabutagán. Nun man pa shomaygi gal án ke shomá imán áworta kanét. Byáét, áiay gwará rawén.” 16 Tumá ke áiay domi nám Didimus*11:16 Aramái zobáná Tumá o Yunáni zobáná Didimusay máná “járh” ent. at, gón á dega moridán gwashti: “Byáét, má ham rawén ke gón Issáyá hór bemerén.”
Issá zendmán ent
17 Wahdé Issá átk o raset, sahig but ke chár róch ent Ilázar kabr kanag butag. 18 Bayt-Anyá tán Urshalimá, kesás say kilumitar†11:18 Asligén Yunáni nebeshtánka gwashit: “pánzdah estádi”. Yakk estádié 187 mitar butag. ent. 19 Bázén Yahudié, Martá o Maryamay kerrá pa áyáni brátay porsá átkagat. 20 Wahdé Martá sahig but ke Issá pédák ent, áiay péshwáziá‡11:20 Péshwázi, bezán mardoméay démá rawag o sharap dayag. shot, bale Maryam lógá nesht. 21 Martáyá gón Issáyá gwasht: “Oo Hodáwand! Agan taw edá buténay, mani brát namortagat. 22 Bale mana zánán ke har chizzé ke taw cha Hodáyá belóthay, annun ham tará dant.” 23 Issáyá gwasht: “Tai brát padá zendaga bit.” 24 Martáyá gwasht: “Mana zánán ke áheratay róchá zendaga bit, hamá róchá ke mordag jáha janant.” 25 Issáyá gwasht: “Zenday sarchammag man án o é man án ke mordagán dobar zendaga kanán. Agan kasé mani sará imán byárit, toré bemerit ham padá zendaga bit. 26 Harkas ke zendag ent o mani sará imána kárit, hechbara namerit. É habará báwara kanay?” 27 Martáyá gwasht: “Haw, Hodáwand! Maná báwar ent ke taw Masih ay, taw Hodáay hamá Chokk ay ke é jaháná áyagi at.”
Issáay gréwag
28 É habaray kanagá o rand Martá shot, wati gohár Maryami tawár kort o pa halwat gwashti: “Ostád átkag o tará lóthit.” 29 Wahdé Maryamá eshkot, hamá damáná pád átk o Issáay kerrá shot. 30 Issá angat métagá napotertagat, hamódá at ke Martá áiay péshwáziá shotagat. 31 Hamá Yahudi ke lógá Maryamay kerrá atant o áiá tasallá dayagá atant, wahdé distesh ke Maryam pa eshtápi pád átk o cha lógá dar átk, áiay randá kaptant. Watmánwat gwashtesh: “Balkén pa gréwagá kabray sará rawt.”
32 Bale Maryam hamódá shot o sar but ke Issá ódá at. Wahdé Issái dist, áiay pádán kapt o gwashti: “Oo Hodáwand! Agan taw edá buténay, mani brát namortagat.” 33 Issáyá ke Maryam o áiay hamráhén Yahudi gréwagá distant, sakk nagég o padard but. 34 Gwashti: “Shomá Ilázar kojá kabr kortag?” Gwashtesh: “Oo Hodáwand! Byá o bechár.” 35 Issáyá grét. 36 Yahudián gwasht: “Bechárét, chinkadar dósti dáshtag.” 37 Cha áyán lahténá gwasht: “É mardá ke kóray chamm rozhná kortant, Ilázari cha marká rakként nakort?”
Ilázaray zendag bayag
38 Issá padá sakk nagég but o Ilázaray kabray sará shot. Kabr gáré at o dhóké dapá ér ati. 39 Issáyá gwasht: “Dhóká dur kanét.” Mortagén Ilázaray gohár Martáyá gwasht: “Oo Hodáwand! Áiay marká chár róch gwastag o bóa kant.” 40 Issáyá passaw dát: “Man tará nagwasht ke agan tará imán bebit, Hodáay shán o shawkatá genday?” 41 Gorhá dhókesh dur kort. Issáyá ásmánay némagá cháret o gwashti: “Oo Pet! Tai shográ gerán ke taw mani habar gósh dásht. 42 Man zánt ke taw modám mani habará gósha dáray, bale man é habar hamá mardománi háterá gwasht ke edá óshtátagant, tánke báwar bekanant ke taw maná rawán dátag.” 43 Cha é habarán o rand, Issáyá gón borzén tawáré gwánk jat:§11:43 Gwánk janag, bezán tawár kanag, lótháénag. “Ilázar! Dar á.” 44 Hamá mordag ke dast o pádi kapaná patátagatant o démi dazmáléá póshetagat, dhanná dar átk. Issáyá gwasht: “Pachi kanét, belléti ke rawt.”
Issáay koshagay pandal
45 Bázén Yahudié ke Maryamay kerrá átkagat, wahdé Issáay é káresh dist, áiay sará imánesh áwort. 46 Bale cha eshán lahtén Parisiáni kerrá shot o Issáay kortagén káray hálesh bort o sar kort. 47 Parisi o mazanén dini péshwáyán, Sarókáni Diwánay básk lótháéntant o gwashtesh: “Má ché kanagá én? É mard bázén mójezah o ajabbatén neshánié pésh dáragá ent. 48 Agan eshiá hamé dhawlá yalah bedayén, sajjahén mardom eshiay sará imána kárant o Rumia káyant o may mazanén parasteshgáh o kawmá cha may dastá pacha gerant.”
49 Cha áyán yakké ke námi Kayápá at, á sálay masterén dini péshwá at. Áiá gwasht: “Shomá heccha nazánét. 50 Nazánét ke pa shomá sharter hamesh ent ke sarjamén kawmay tabáhiay badalá, yakk mardomé kawmay jáhá bemerit?” 51 É habar Kayápáyá watsará najat. Á hamá sálay masterén dini péshwá at, paméská áiá péshgói kort ke Issá kawmay jáhá merit. 52 Tahná á kawmay jáhá namerit, Hodáay sajjahén sheng o shángén chokkáni jáhá merit tánke áyán yakjáh o yakráh bekant. 53 Cha á róchá o rand, Issáay koshagay pandalesh*11:53 Pandal, bezán sázesh, repk o honar. sázet. 54 Cha ed o rand Issáyá Yahudiáni nyámá tarr o garda nakort. Gyábánay nazzikká Epráém námén shahréá shot o gón wati moridán hamódá dáshti.
55 Yahudiáni Sargwazay Aid nazzikk at o bázén mardomé cha molkay sajjahén hand o damagán Urshalimá átkagat ke cha aidá pésar pákizagiay rasmán purah bekanant. 56 Á Issáyá patthagá atant, mazanén parasteshgáhá óshtátagatant o yakdegará jost kanagá atant: “Shomá ché gwashét? Bárén, é aidá nayayt?” 57 Bale Parisi o mazanén dini péshwáyán hokm dátagat: “Harkas ke zánt Issá kojá ent, márá hál bedant.” Áyáni delá at ke Issáyá dazgir bekanant.

- Yuhanná
- <
- 11
- >

*11:16 11:16 Aramái zobáná Tumá o Yunáni zobáná Didimusay máná “járh” ent.

†11:18 11:18 Asligén Yunáni nebeshtánka gwashit: “pánzdah estádi”. Yakk estádié 187 mitar butag.

‡11:20 11:20 Péshwázi, bezán mardoméay démá rawag o sharap dayag.

§11:43 11:43 Gwánk janag, bezán tawár kanag, lótháénag.

*11:53 11:53 Pandal, bezán sázesh, repk o honar.

© 2016 WBT