- Pédáesh
- <
- 29
- >

29
Ákub Paddán-Arámá sara bit
1 Ákub ráh gept, shot o shot tánke ródarátki mardománi molká sar but. 2 Ódá disti ta dashtá cháté o say ramag chátay nazzikká waptag, chéá ke mardomán é ramag cha hamé chátá ápa dátant. Baláhén sengé chátay dapá at. 3 Wahdé sajjahén ramag ódá moccha butant, shepánkán á seng cha chátay dapá kenzént, pas ápa dátant o seng padá hamá jágahá, chátay dapá éra kort. 4 Ákubá gón áyán gwasht: “Brátán! Shomá kojig ét?” Passawesh dát: “Háránay mardom én.” 5 Ákubá jost kortant: “Shomá Náhóray chokk Lábáná pajjáha kárét?” Áyán gwasht: “Haw, zánéni.” 6 Ákubá jost kort: “Lábán dráh o salámat ent?” Áyán passaw dát: “Haw, dráh o salámat ent o esh ent áiay jenekk Ráhil gón pasán pédák ent.” 7 Ákubá gwasht: “Bechár, róch angat borz ent o ramagáni mocch bayagay wahd naent. Pasán áp bedayét o kahcharán barét.” 8 Passawesh dát: “Tánke sajjahén ramag mocch mabant o seng cha chátay dapá kenzénag mabit, má pasán áp dáta nakanén. Randá ápesha dayén.”
9 Ákub angat gón áyán habará at ke Ráhil gón wati petay pasán átk o raset. Ráhil wati petay pasáni shepánk at. 10 Wahdé Ákubá wati mátay brát Lábánay jenekk Ráhil o Lábánay pas distant, dém pa chátá shot, sengi cha chátay dapá kenzént o wati nákóay pasi áp dátant. 11 Ákubá Ráhil chokket o gón borzén tawáréá grewagi bendát kort. 12 Ráhili hál dát ke man tai petay syád án o Rebekkáay chokk án. Ráhil tacháná shot o wati peti hál dát. 13 Lábáná anchó ke wati gohárzátk Ákubay hál eshkot, tacháná átk, Ákubi gwarambáz kort, chokket o wati lógá borti. Ákubá sajjahén gapp gón Lábáná jatant o 14 Lábáná gón áiá gwasht: “Taw mani haddh o hón ay.” Ákub tán máhéá áiay kerrá jallet.
Ákub gón Lábánay jenekkán sura kant
15 Gorhá Lábáná gón Ákubá gwasht: “Belli taw mani syád ay, bale pa man moptá kár makan. Maná wati mozzá begwash.” 16 Lábáná do janénchokk hastat. Masterénay nám Lyáh at o kasterénay nám Ráhil. 17 Lyáhay chamm béjalwah atant bale Ráhil sharrangé at o dhill o báládá jalwanák at. 18 Ákubá Ráhil dóst but, gwashti: “Agan maná wati kasterén jenekk Ráhilá bedayay, man pa taw hapt sálá kára kanán.” 19 Lábáná gwasht: “Sharter ent ke man Ráhilá dega mardéay badalá tará bedayán. Hamedá mani kerrá bedár.” 20 Gorhá Ákubá pa Ráhilaygi tán hapt sálá kár kort, bale Ráhili anchó dóst at ke Ákubay delá é haptén sál purah lahtén róch atant. 21 Nun Ákubá gón Lábáná gwasht: “Mani zálá maná beday. Mani haptén sál sarjam butagant o nun man gón áiá hór bayaga lóthán.”
22 Lábáná óday sajjahén mardom lóthetant o dáwaté kort. 23 Shap ke but, wati jenekk Lyáhi zort o Ákubay kerrá bort o Ákub gón áiá hór but. 24 Lábáná wati móled Zelpah wati jenekkárá dát ke áiay hezmatá bekant. 25 Sohb ke but, Ákubá dist ke way, é wa Lyáh ent. Gorhá gón Lábáná gwashti: “É chónén káré ke taw gón man kort? Man pa Ráhilá tai hezmat nakort? Taw chéá maná rad dát?” 26 Lábáná passaw dát: “May rasm é naent ke kasterén jenekká cha masteréná pésar sur bedayén. 27 É suray haptagá purah kan, kasteréná ham tará dayén, bale pa man dega hapt sálá kár kan.” 28 Ákubá anchosh kort o Lyáhay haptagi purah kort o Lábáná wati á dega jenekk, Ráhil gón Ákubá sur dát. 29 Lábáná wati móled Bellah wati jenekk Ráhilárá dát ke áiay hezmatá bekant. 30 Ákub gón Ráhilá ham hór but. Ráhili cha Lyáhá dóstter at. Ákubá dega hapt sál pa Lábáná hezmat kort.
Ákubay chokk
31 Wahdé Hodáwandá dist ke Lyáh Ákubá nádóst ent, áiárá chokki dát, bale Ráhil santh o béawlád at. 32 Lyáh lápporr but o mardénchokké áworti o chokkay námi Ruben*29:32 Rubenay máná ent: “Bechár, mardénchokké”. Bale é labz gón Ebrániay dega labzéá hamtawár ent o áiay máná ent: “Mani bazzagii dist”. kort. Gwashti: “Hodáwandá mani bazzagi dist. Mani mard nun allamá maná dósta dárit.” 33 Lyáh padá lápporr but o wahdé mardénchokké áworti, gwashti: “Hodáwandá dist ke man nádósté án, paméshká maná é chokki ham dát.” Gorhá chokkay námi Shamun†29:33 Shamunay labz cha “eshkonagay” labzá jórh butag o máná enti: “Eshkonók”. kort. 34 Á padá lápporr but o wahdé mardénchokké áworti, gwashti: “Nun, cha ed o dém mani mard maná dósta dárit ke man pa áiá say mardénchokk áwortag.” Paméshká é chokkay námesh Láwi‡29:34 Láwiay máná ent: “Lecchetagén”. kort. 35 Lyáh padá lápporr but o wahdé mardénchokké áworti, gwashti: “Nun man Hodáwandá názénán.” Gorhá chokkay námi Yahudá§29:35 Yahudáay labz cha názénagay labzá jórh butag o máná enti: “Á názénaga bit”. kort. Cha ed o rand chokkay áragi band but.

- Pédáesh
- <
- 29
- >

*29:32 29:32 Rubenay máná ent: “Bechár, mardénchokké”. Bale é labz gón Ebrániay dega labzéá hamtawár ent o áiay máná ent: “Mani bazzagii dist”.

†29:33 29:33 Shamunay labz cha “eshkonagay” labzá jórh butag o máná enti: “Eshkonók”.

‡29:34 29:34 Láwiay máná ent: “Lecchetagén”.

§29:35 29:35 Yahudáay labz cha názénagay labzá jórh butag o máná enti: “Á názénaga bit”.

© 2016 WBT