- Pa Pilimuná Pulosay kágad
- <
- 1
- >

Pa Pilimuná
Pulosay kágad
Pa Pilimuná Pulosay kágaday pajjár
1
Salám o drót
1 Cha Pulosay némagá, mane Pulos ke pa Issá Masihaygi zendáná bandig án o cha may brát Timutáusay némagá,
pa may dóstigén hamkár Pilimun o 2 gohárén Apyah o hamráhén johdkár Arkipus o pa hamá báwarmandán ke shomay lógá pa ebádatá yakjáha bant.
3 Cha may Hodáén Pet o Hodáwandén Issá Masihay némagá shomárá rahmat o émeni sar bát.
Dwá o shogrgozári
4 Man har wahdá ke wati dwáyáni tahá tará yáta kanán, modám wati Hodáay shográ gerán, 5 chéá ke tai imán o tai mehray hál maná sar bayagá ent, hamá imán ke tará Hodáwandén Issáay sará hastent o hamá mehr ke tará pa sajjahén palgártagénán*1:5 “Palgártagén” hamá mardom ant ke gón Issá Masihay hóná cha wati gonáhán shódag o pák kanag butagant o é dhawlá pa Hodáyá dar chenag butagant. hastent. 6 Mani dwá ent ke hamá imán ke máshomá áiá sharikdár én, tai zánt o zánagá géshter kanát. Har sharrén chizzé ke márá cha Masihay barkatá hastent, áiay bárawá tai zánt géshter bát. 7 Mani brát! Maná tai mehráni sawabá mazanén wasshi o delbaddhié†1:7 Delbaddhi, bezán shábásh, sekén, tashwik. rasetag, chéá ke taw palgártagénáni del, árám o táhir‡1:7 Táhir, bezán árám, karár. dátag.
Ónesimusay bárawá Pulosay dazbandi
8 Bell toré man Masihay barkatá pa deljami tará hokm dáta kanán ke ché bekan o ché makan, 9 bale mane Pulos ke pirmardé án o annun Issá Masihay háterá bandig án, mehray bonyádá gón taw dazbandié kanán. 10 Man gón taw Ónesimusay§1:10 Ónesimusay máná ent “kárámad, páedagmand”. bárawá dazbandia kanán ke imánay hesábá mani chokk ent o bandigiay wahdán maná rasetag, 11 hamá ke pésará tará hecch páedagi nadát, bale nun pa taw o pa man, doénán páedagmand ent. 12 Man áiá pa taw per tarrénagá án, bezán wati delá pa taw rawán dayagá án. 13 Nun ke man pa wasshén mestágá*1:13 Mestág, bezán wasshén hál, bashárat. bandig án, man lóthet ke áiá wati kerrá bedárán ke tai jágahá á mani hezmatá bekant. 14 Bale bé tai razáyá man hecch kanaga nalóthán ke taw hecch kár pa majburi makanay, tai jenday wáhag o razá gón bebit. 15 Balkén á pa kasánén wahdéá paméshká cha taw sestag o dur butag ke pa modámi tará berasit, 16 bale cha ed o dém golámé hesáb mabit, cha goláméá báláter, dóstigén bráté hesáb bebit. Maná wa sakk dóst ent, tará angat géshter dóst ent, ensáni hesábá ham o Hodáwanday sará báwarmandén brátéay hesábá ham.
17 Nun agan taw maná wati sangaté sarpada bay, gorhá Ónesimusá anchó dast ger ke maná dasta geray o 18 agan tai káré harábi kortag yá áiá tai wámé per ent, áyán mani hesábá nebeshtah kan. 19 Mane Pulos é gappá daste wat nebeshtah kanagá án: “Manesha dayán o tará nagwashán ham ke tará é nókén zend mani barkatá rasetag o taw mani wámdár ay.”
20 Haw mani brát, mana lóthán ke pa Hodáwandaygi cha taw páedagé begerán. Pa Masihaygi mani delá é árám o táhirá beday. 21 Man deljam án ke taw parmánbardáré ay, paméshká pa taw nebeshtah kanagá án, chéá ke mana zánán, inchok ke mana gwashán, taw géshtera kanay. 22 O dega gappé, pa man jágahay band o bastá ham bekan, chéá ke maná omét ent ke tai dwáyáni barkatá ázáta bán o tai kerrá káyán.
Goddhi drahbát
23 Épáprás ke pa Issá Masihaygi gón man yakjáh bandig ent, tará saláma kanagá ent. 24 Mani hamkár Markás o Aristarkás o Démás o Luká ham tará saláma kanant. 25 Hodáwandén Issá Masihay rahmat gón taw gón bát.

- Pa Pilimuná Pulosay kágad
- <
- 1
- >

*1:5 1:5 “Palgártagén” hamá mardom ant ke gón Issá Masihay hóná cha wati gonáhán shódag o pák kanag butagant o é dhawlá pa Hodáyá dar chenag butagant.

†1:7 1:7 Delbaddhi, bezán shábásh, sekén, tashwik.

‡1:7 1:7 Táhir, bezán árám, karár.

§1:10 1:10 Ónesimusay máná ent “kárámad, páedagmand”.

*1:13 1:13 Mestág, bezán wasshén hál, bashárat.

© 2016 WBT