- Luká
- <
- 9
- >

9
Dwázdahén kásedáni ehtiár
(Mattá 10:5–15; Markás 6:7–13)
1 Issáyá dwázdahén kásed lótháéntant, áyáná sajjahén jennáni kasshag o nájórhiáni dráh kanagay wák o ehtiári dát o 2 pa Hodáay bádsháhiay jár janag o nádráháni drah kanagá ráhi dátant. 3 Gwashti: “Pa wati sapará hecch chizz mazurét gón, na asáé, na lót*9:3 Lót sapari péleké ke chizzi mána kanant o kópagái kanant. o turagé†9:3 Turag, bezán pélek, lót, pélag., na nán o tóshag, na zarr o na géshén jámagé. 4 Wahdé lógéá rawét, tán shahray yalah dayagá hamá lógá bemánét. 5 Agan mardom shomárá wasshátka nakanant, cha áyáni shahrá dar áét o dar áyagay wahdá wati pádáni danz o hákán hamódá bechandhét tánke áyáni helápá sháhedi bebit ke shomá Hodáay kolaw pa áyán sar kortag.” 6 Gorhá Issáay morid dar kapt o métag pa métag har jáh, wasshén mestágesh pa mardomána rasént o nádráhén mardomesh dráha kortant.
Hirudisay parésháni
(Mattá 14:1–12; Markás 6:14–29)
7 Wahdé Jalilay hákem Hirudis é sajjahén habar o hálán sahig but, paréshán o takánsar‡9:7 Takánsar, bezán kasé ke pegri gerept o janjálá kaptag, sarbatag, sargardán. but, chéá ke lahtén mardom Issáay bárawá gwashagá at ke Yahyá ent ke padá cha mordagán zendag butag. 8 Dega lahtén gwashagá at ke Elyás nabi záher butag, o dega lahtén gwashagá at ke cha péshi zamánagay paygambarán yakké ke padá zendag butag. 9 Gorhá Hirudisá gwasht: “Yahyáay sar wa man borretag, nun é kay ent ke áiay bárawá man é dhawlén hál eshkonagá án?” Á pa Issáay gendagá hodónák§9:9 Hodónák, bezán wáhagdár, armáni, lóthók, delmánag. at.
Panch hazár mardomá warák dayag
(Mattá 14:13–21; Markás 6:30–44; Yuhanná 6:1–14)
10 Wahdé Issáay kásed cha wati sapará per tarret o átkant, wati kortagén káráni hálesh Issáyá sar kort. Gorhá Issáyá á gón wat hamráh kortant o Bayt-Saydá námén shahréá shot tánke á cha mardomán dur o gestá bebant. 11 Bale wahdé mardom sahig butant, áiay hamráh butant. Issáyá á wasshátk kortant, Hodáay bádsháhiay bárawá sar o sój dátant o nádráhén mardomi ham wassh o dráh kortant.
12 Rónenday wahdá dwázdahén kásed átkant o gwashtesh: “Nun é mardomán ráh day ke é kash o gwaray métag o bázárán berawant o pa wat warag o wapsagay band o bast bekanant, chéá ke má edá gyábánéá én.” 13 Bale Issáyá gwasht: “Shomá wat eshán warák bedayét.” Áyán passaw dát: “May kerrá panch nagan o do máhigá abéd dega hecch nést. Taw ché gwashay, má berawén o pa é sajjahén mardomán warák begerén?” 14 Cha á mardomán kesás panch hazár mardén atant. Issáyá gón moridán gwasht: “Mardomán panjáh panjáhay thóliá benádénét.” 15 Moridán anchosh kort o sajjahén nádéntant.
16 Issáyá panchén nagan o doén máhig zortant o ásmánay némagá cháret, Hodáay shogri gept o padá nagan o máhigi chondh chondh kort o moridáni dastá dátant ke mardománi sará bahresh kanét. 17 Sajjahénán sérá wárt o angat cha sar átkagén chondhán dwázdah sapt*9:17 Sapt, bezán sabad, mazanén challi, sáchi. porr but.
Petrosay gwáhi
(Mattá 16:13–28; Markás 8:27–33)
18 Yakk róché Issá tahnáiá dwá kanagá at o bass morid gón áiá gón atant. Cha moridán josti kort: “Mardom mani bárawá ché gwashant, man kay án?” 19 Áyán passaw dát: “Lahténa gwashit taw pákshódi dayókén Yahyá ay o lahténa gwashit taw Elyás nabi ay. Dega lahténa gwashit ke taw cha pésarigén zamánagay á dega nabián yakké ay o padá zendag butagay.” 20 Áiá jost kort: “Shomá wat mani bárawá ché gwashét, man kay án?” Petrosá passaw dát: “Taw Hodáay ráh dátagén hamá Masih ay.”
Wati markay bárawá Issáay awali péshgói
21 Bale Issáyá á hokm dátant ke “É habará gón hechkasá magwashét.” 22 Gwashti: “Ensánay Chokk báyad ent bázén sakki o sórié†9:22 Sakki o sóri, bezán janáli, taklip. besaggit‡9:22 Saggag, bezán bardásht kanag.. Kawmay kamásh, mazanén dini péshwá o Sharyatay zánóger allamá áiá namannant o kóshárénant o sayomi róchá á padá zendaga bit.”
Issáay randgiri
(Mattá 10:38–39; 16:28; Markás 8:34—9:1)
23 Issáyá sajjahén mardom gwashtant: “Agan kasé lóthit mani randgiriá bekant, wati delay lóth o wáhagán§9:23 Wáhag, bezán lóth, talab. bekoshit o har róch wati jenday salibá baddhá bekant*9:23 Salib baddhá kanagay maksad Issáay wáhagáni purah kanag ent. o mani randgiriá bekant. 24 Chéá ke harkas ke wati sáhay rakkénagay johdá kant, gária dant o harkas ke mani háterá wati sáhá nadra kant, rakkéniti. 25 Agan yakkéá sajjahén donyá berasit bale wati sáhá gár bedant, gorhá áiá che páedaga rasit? 26 Agan kasé cha man o mani habarán sharmendag bebit, gorhá Ensánay Chokk ham á wahdi ke gón watig o ásmáni Petayg o pákén préshtagáni shán o shawkatá é jaháná padá kayt, cha áiá sharmendaga bit. 27 Bale man shomárá rásténa gwashán, edá lahtén mardom óshtátag ke tánke Hodáay bádsháhiá magendant, é namerant.”
Issáay dém o dróshomay drapshnáki
(Mattá 17:1–9; Markás 9:2–9)
28 Cha é habarán kesás hasht róchá rand Issáyá Petros o Yuhanná o Ákub hamráh kortant o pa dwáyá kóhéay sará shot. 29 Wahdé Issá dwá kanagá at, áiay démay rang badal but o posháki sakk espét but o drapshagá†9:29 Drapshag, bezán shahm janag, jalashkag. laggetant. 30 Yakk anágat do mardom záher but o gón Issáyá habar kanagá laggetant. Yakké Mussá at o domi Elyás. 31 Á doén gón shán o shawkaté záher butant o Issáay markay bárawá habaresh kort ke allamá Urshalimá bayagi at.
32 Petros o áiay hamráh Yuhanná o Ákub kóchandhagá atant, bale wahdé sharriay sará ágah butant, Issáay shán o shawkatesh dist o gón áiá doén oshtátagén mardomesh ham distant. 33 Wahdé á doén Issáyá roksat kanag o rawagá atant, Petrosá gwasht: “Wájah! May edá bayag sakk sharr ent, bell ke má say sáheg o kápára‡9:33 Kápár, kápar, kapar. bandén, yakké pa taw, yakké pa Mussáyá o yakké pa Elyásá.” Petrosá wat nazánt ke ché gwashagá ent.
34 Petros angat habará at ke jambaré§9:34 Jambar, bezán abr. átk o áyáni sará sáhél but. Wahdé jambar áyáni sará sáhél but, moridán torset. 35 Cha jambará tawáré átk: “É mani Bacch ent ke man gechén kortag, eshiay habarán gósh bedárét.” 36 Tawáray eshkonagá rand moridán Issá éwaká dist. Áyán é sargwast wati delá dásht o á wahdá wati distagénesh gón hechkasá nagwasht.
Jenni bachakkéay drahbakshi
(Mattá 17:14–18; Markás 9:14–27)
37 Domi róchá wahdé Issá o sayén morid cha kóhá ér átkant, mardománi mazanén mocchié átk o gón Issáyá dochár kapt. 38 Cha mocchiay nyámá mardéá kukkár kort o gwasht: “Oo ostád! Gón taw dazbandia kanán, mani bachakká bechár, mani yakkén chokk ent. 39 Jenné anágat mani chokká gipt o zhámbalénit*9:39 Zhámbalénag, bezán chizzéay gerag o pa trondi sorénag o larzénag. o hamá damáná chokk ják o kukkára kant o gajj o kapa bit. Áiá sakk kamm yalaha dant o áiá némjána kant. 40 Man gón tai moridán dazbandi kort ke é jenná bekasshét, bale áyán kasshet nakort.” 41 Issáyá gwasht: “Oo bébáwar o gomráhén nasl o padréch! Man tán kadéná gón shomá bemánán o shomárá besaggán? Chokká edá byár.” 42 Wahdé chokk pédák at, jenná zhámbalént o dhagárá jat. Issáyá jenn hakkal dát, chokk dráh kort o petay dastá dát. 43 Sajjahén mardomán Hodáay shán dist o hayrán o habakkah butant.
Issáay markay domi péshgói
(Mattá 17:22–23; Markás 9:30–32)
Wahdé sajjahén mardom cha Issáay mójezahán hayrán atant, áiá gón wati moridán gwasht: 44 “Mani é habarán pa sharri delgósh kanét, Ensánay Chokk mardománi dastá dayaga bit.” 45 Bale morid áiay é habará sarpad nabutant, chéá ke pa áyán ramz o rázé at. Cha Issáyá jost kanagesh ham torset.
Mazani
(Mattá 18:1–5; Markás 9:33–37)
46 Issáay morid watmánwatá é gappay sará dapjáká laggetant ke may tahá masterén mardom kay ent? 47 Issáyá áyáni delay habar zánt o yakk kasánén chokké wati kashá óshtárént o 48 gón moridán gwashti: “Harkas ke pa mani námá é kasánén chokká wasshátka kant o sharapa dant, bezán á maná sharapa dant. Harkas ke maná sharapa dant, áiá ham sharapa dant ke maná ráhi dátag, chéá ke shomay master hamá ent ke watá cha sajjahénán kastera zánt.”
Á ke shomay heláp naent, shomay némagá ent
(Markás 9:38–40)
49 Yuhannáyá gón Issáyá gwasht: “Wájah! Má yakk mardé dist ke tai námay sará mardománi jennán kasshagá at, bale má naesht, chéá ke á cha má naat.” 50 Issáyá gwasht: “Na, é kárá makanét, chéá ke agan kasé shomay heláp naent shomay némagá ent.”
Sámeriáni namannag
51 Wahdé Issáay chest bayag o ásmáná rawagay wahd nazzikk but, gón deljamén shawré dém pa Urshalimá ráh gept. 52 Bale cha wat pésar lahtén kásedi ráh dát. Á shotant o Sámeriáni métagéá rasetant tánke cha áiay áyagá pésar pa áiá tayári bekanant. 53 Bale óday mardomán Issá wasshátk nakort chéá ke á Urshalimá rawagá at.†9:53 Urshalim, Yahudiáni pákén shahr at, bale Sámerián Urshalim pákén shahré namannet. 54 Wahdé Issáay morid Ákub o Yuhanná cha é hálá sahig butant, gwashtesh: “Oo Hodáwand! Taw razá dayay má cha Hodáyá belóthén ke cha ásmáná ásé ráh bedant o eshán hák o por bekant?” 55 Bale Issáyá chakk tarrént o hakkal dátant.‡9:55 Lahtén daznebeshtá átkag: Issáyá gésh kort: “Shomá nazánét gón kojám ruhá hamgranch ét. Chéá ke Ensánay Chokk pa mardománi gár o gomsár kanagá nayátkag, pa áyáni rakkénagá átkag.” 56 Randá gón wati moridán, dega métagéá shot.
Kay Issáay morid buta kant?
(Mattá 8:19–22)
57 Issá o áiay morid ráhá rawagá atant. Mardéá gwasht: “Har jáh ke taw raway, man tai randgiriá kanán.” 58 Issáyá gwasht: “Róbáhán hóndh hast o báli morgán kodóh§9:58 Kodóh, bezán kodám, báli morgay lóg., bale Ensánay Chokká pa saray ér kanagá hecch jágah nést.”
59 Issáyá gón dega mardéá gwasht: “Byá, mani randgiriá bekan.” Bale áiá passaw dát: “Oo wájah! Maná ejázat beday ke pésará berawán o wati petá kabr o kapan bekanán.” 60 Issáyá gwasht: “Bell ke mordag wati mordagán wat kabr o kapana kanant, taw beraw o Hodáay bádsháhiay wasshén mestágá pa mardomán sar kan.”
61 Degaréá gwasht: “Oo wájah! Man tai randgiriá kanán, bale maná bell ke pésará wati lógay mardomán roksat bekanán.” 62 Issáyá áiay passawá gwasht: “Á kas ke nangár kanagay wahdá poshtá chárit, Hodáay bádsháhiay hezmatkáriay láhek naent.”

- Luká
- <
- 9
- >

*9:3 9:3 Lót sapari péleké ke chizzi mána kanant o kópagái kanant.

†9:3 9:3 Turag, bezán pélek, lót, pélag.

‡9:7 9:7 Takánsar, bezán kasé ke pegri gerept o janjálá kaptag, sarbatag, sargardán.

§9:9 9:9 Hodónák, bezán wáhagdár, armáni, lóthók, delmánag.

*9:17 9:17 Sapt, bezán sabad, mazanén challi, sáchi.

†9:22 9:22 Sakki o sóri, bezán janáli, taklip.

‡9:22 9:22 Saggag, bezán bardásht kanag.

§9:23 9:23 Wáhag, bezán lóth, talab.

*9:23 9:23 Salib baddhá kanagay maksad Issáay wáhagáni purah kanag ent.

†9:29 9:29 Drapshag, bezán shahm janag, jalashkag.

‡9:33 9:33 Kápár, kápar, kapar.

§9:34 9:34 Jambar, bezán abr.

*9:39 9:39 Zhámbalénag, bezán chizzéay gerag o pa trondi sorénag o larzénag.

†9:53 9:53 Urshalim, Yahudiáni pákén shahr at, bale Sámerián Urshalim pákén shahré namannet.

‡9:55 9:55 Lahtén daznebeshtá átkag: Issáyá gésh kort: “Shomá nazánét gón kojám ruhá hamgranch ét. Chéá ke Ensánay Chokk pa mardománi gár o gomsár kanagá nayátkag, pa áyáni rakkénagá átkag.”

§9:58 9:58 Kodóh, bezán kodám, báli morgay lóg.

© 2016 WBT