- Dargwaz
- <
- 8
- >

8
1 Nun Hodáwandá gón Mussáyá gwasht: “Perawnay kerrá beraw o gón áiá begwash: ‘Hodáwand chosha gwashit: “Mani mahluká bell ke rawt o maná parastesha kant. 2 Agan mani mahluká rawagá maylay, bechár, man tai sajjahén molkay sará pogolay kahré dawra dayán. 3 Nillay kawr cha pogolá porra bit. Pogol chesta bant o tai lógá káyant, tai wábjáhá poterant o tahtá sara kapant, tai hezmatkár o mardománi lógán ham káyant, tai tarun o árt tarr kanagay darpáni tahá dawra kanant. 4 Pogol tai jend o tai mardom o tai sajjahén hezmatkárán pera rechant.” ’ ”
5 Hodáwandá padá gón Mussáyá gwasht: “Háruná begwash: ‘Wati asáyá dastá kan o dastá kawr o jó o taláwagáni sará shahár day o Mesray molká cha pogolá porr kan.’ ” 6 Háruná wati dast Mesray ápáni sará shahár dát, pogol dar átk o Mesray molká mán retkant. 7 Bale jádugerán ham gón wati jáduá anchosh kort o pogol cha ápán dar átk o Mesray molká sheng butant.
8 Perawná Mussá o Hárun lótháéntant o gwashti: “Hodáwanday kerrá dwá kanét ke pogolán cha man o mani mardomán dur bebárt. Man shomay mahluká rawagá kellán ke pa Hodáwandá korbánig bekant.” 9 Mussáyá gón Perawná gwasht: “Ji, hokm kan. Kadi pa taw o pa tai hezmatkár o mardomán dwá bekanán ke pogol cha taw o cha tai lógán gár o bégwáh bebant o tahná kawrá bejallant?” 10-11 Perawná gwasht: “Bándá.” Mussáyá gwasht: “Anchosha bit ke taw gwashay. Pogol cha taw o tai lógán, cha tai hezmatkár o mardomán dura bant o tahná kawrá jallant, tánke taw bezánay ke may Hodáwandén Hodáay matth nést.”
12 Mussá o Hárun cha Perawnay kerrá shotant. Mussáyá Hodáwanday kerrá peryát kort, hamá pogoláni bárawá ke Hodáwandá Perawnay chakká dawr dátagatant. 13 Hodáwandá Mussáay dwá gósh dásht o pogol, lóg o péshgáh*8:13 Péshgáh, bezán péshjáh, pézhgáh, lógay chárdiwál, sahn. o dhagárán mortant. 14 Pogolesh kót kótá†8:14 Kót, bezán sar pa sar kortagén chizz. mocch kanán kortant. Zemin bó gept. 15 Wahdé Perawná dist ke cha é kahrá ján chotthet, hamá paymá ke Hodáwandá gón Mussáyá gwashtagat, Perawná wati del seng kort o Mussá o Hárunay habari gósh nadáshtant.
Sayomi kahr: Passhag
16 Hodáwandá gón Mussáyá gwasht: “Háruná begwash: ‘Wati asáyá shahár day o zeminay hákán bejan ke sajjahén Mesrá passhag mán berechit.’ ” 17 Áyán anchosh kort. Háruná wati dast gón asáyá shahár dát o zeminay háki jatant. Sajjahén Mesrá, zeminay hák badal but o passhag butant o mardom o jánwarán per retkant. 18 Jádugerán gón wati jáduá was kort ke passhag byárant, bale áwortesh nakort. Passhag mardom o jánwarán per lecchetagatant. 19 Jádugerán gón Perawná gwasht: “É Hodái káré‡8:19 Asligén Ebráni nebeshtánka gwashit: “É Hodáay lankok ent.” .” Bale hamá paymá ke Hodáwandá gwashtagat, Perawnay del seng at o Mussá o Hárunay habari gósh nadáshtant.
Cháromi kahr: Makesk
20 Hodáwandá gón Mussáyá gwasht: “Sohbá máhallah pád á o wahdé Perawn dém pa ápá rawt, áiay démá dar á o begwashi: ‘Hodáwand chosha gwashit: “Mani mahluká bell ke rawt o maná parastesha kant. 21 Chéá ke agan mani mahluká rawagá maylay, bechár, man tará o tai hezmatkár o tai mardomán o tai lógán makeskgranda§8:21 Makeskgrand, bezán sakk báz makesk. kanán. Mesriáni lóg cha makeská porra bant o hamá zemin ham ke ódá áyáni lóg bastagant. 22 Bale á róchá man Góshenay damagá*8:22 Damag, bezán hand, elákah, ostán, subah. ke ódá mani mahluk neshtag, é kahrá nayárán. Ódá makeskgranda nabit. É paymá taw zánay ke é molká Hodáwand man án. 23 Man wati mahluk o tai mahlukay nyámá park o péra†8:23 Park o pér, bezán ru o ryá, yakkéá sharter o yakkéá harábter zánag. kanán o é nesháni bándá záhera bit.” ’ ”
24 Hodáwandá anchosh kort. Makeskáni sehr‡8:24 Sehr, bezán báli sahdáráni mazanén romb. Perawn o áiay hezmatkáráni lógán per retkant. Makeskán sajjahén Mesr tabáh kort.
25 Perawná Mussá o Hárun lótháént o gwashtant: “Berawét o pa wati Hodáyá korbánig bekanét, bale hamé molkay tahá.” 26 Bale Mussáyá gwasht: “Má chó korta nakanén. Chéá ke má pa wati Hodáwandén Hodáyá anchén korbániga kanén ke pa Mesrián bazhnák ant. Agan má Mesriáni chammáni démá anchén korbánig bekanén ke pa áyán bazhnák ant, márá sengsára nakanant? 27 Má báyad ent gyábáná say róchay ráhá berawén o pa wati Hodáwandén Hodáyá korbánig bekanén, hamá paymá ke Hodáyá márá gwashtag.” 28 Perawná gwasht: “Man shomárá rawagá kellán ke gyábáná pa wati Hodáwandén Hodáyá korbánig bekanét. Bale sakk dur marawét o pa man ham dwá kanét.” 29 Mussáyá gwasht: “Bechár, man cha tai kerrá dara káyán o Hodáwanday bárgáhá dwá kanán. Bándá makesk cha tawe Perawn o tai hezmatkár o mardomán dura káyant. Bale chó mabit ke tawe Perawn padá makr o préb bekanay o mardomán maylay ke berawant o pa Hodáwandá korbánig bekanant.”
30 Mussá cha Perawnay kerrá dar átk o Hodáwanday bárgáhá dwái kort o 31 Hodáwandá Mussáay dwá gósh dásht. Makeskán cha Perawn o áiay hezmatkár o mardománi kerrá bál kort. Yakk dánagé makesk ham pasht nakapt. 32 Bale é randi padá Perawná wati del seng kort o mardomi rawagá naeshtant.

- Dargwaz
- <
- 8
- >

*8:13 8:13 Péshgáh, bezán péshjáh, pézhgáh, lógay chárdiwál, sahn.

†8:14 8:14 Kót, bezán sar pa sar kortagén chizz.

‡8:19 8:19 Asligén Ebráni nebeshtánka gwashit: “É Hodáay lankok ent.”

§8:21 8:21 Makeskgrand, bezán sakk báz makesk.

*8:22 8:22 Damag, bezán hand, elákah, ostán, subah.

†8:23 8:23 Park o pér, bezán ru o ryá, yakkéá sharter o yakkéá harábter zánag.

‡8:24 8:24 Sehr, bezán báli sahdáráni mazanén romb.

© 2016 WBT