- Markás
- <
- 6
- >

6
Issá padá Náserahá pera tarrit
(Mattá 13:53–58; Luká 4:16–24)
1 Issá cha ódá dar átk o wati jenday shahrá átk. Morid ham gón atant. 2 Shabbatay róchá kanisahá mardománi tálim dayagi bendát kort. Gón áiay habaráni eshkonagá bázéné hayrán o habakkah but. Gwashtesh: “Eshiá é habar cha kojá áwortagant o é dánái kayá dátag? Eshiay dastá choshén mójezah che paymá bayagá ant? 3 É hamá dártrásh naent? É Maryamay bacch o Ákub o Yushá o Yahudá o Shamunay brát ent. Gohári ham hamedá may shahrá jahmenend ant.” Mardom Issáay sará nawassh butant. 4 Issáyá gón áyán gwasht: “Nabiá, abéd cha wati jenday shahr o jenday lógá o wati syád o wáresáni kerrá, dega har jágah ezzat hast.” 5 Issáyá ódá dega mójezahé pésh dásht nakort, bass lahtén nádráhay sará dasti per mosht o dráhi kortant. 6 Issá, cha é mardománi bébáwariá hayrán at.
Issá dwázdahén kásedán rawána dant
(Mattá 10:5–15; Luká 9:1–6)
Gorhá, Issá métag pa métaga tarret o mardomi tálima dátant. 7 Dwázdahén kásedi lótháéntant, do doá bahri kort o rawáni dátant. Jennay kasshagay wák o ehtiári ham dátant o 8 gwashti: “É sapará wati asáyá abéd dega hecch mazurét gón. Shomárá nán o tóshag o lót*6:8 Lót sapari péleké ke chizzi mána kanant o kópagái kanant. o turag†6:8 Turag, bezán pélek, lót, pélag. hecch gón mabit. Zarr ham mazurét gón. 9 Wati chawatthán pádá kanét o gwaray jámagá abéd, dega jámag mazurét gón. 10 Harkasay lógá ke rawét, tán cha shahrá dara nayáét hamódá bejallét‡6:10 Jallag, bezán dárag, mánag.. 11 Har jáh ke mardom shomárá wasshátka nakanant o shomay habarán gósha nadárant, cha ódá dar áét o dar áyagay wahdá wati pádáni danz o hákán hamódá bechandhét tánke áyáni helápá sháhedié bebit ke áyán hesáb dayagi ent.” 12 Gorhá, morid shotant o járesh jat ke cha wati gonáhán pashómán bebét o tawbah bekanét. 13 Áyán bázén jenné kasshet o bázén nádráhé thél per mosht o dráh kort.
Pákshódi dayókén Yahyáay koshag
(Mattá 14:1–12; Luká 9:7–9)
14 É hál Hirudis bádsháhá sar butant, chéá ke Issá nun námdár butagat. Lahténá gwasht é hamá pákshódi dayókén Yahyá ent ke cha mordagán zendag butag, paméshká choshén ajekkái kár§6:14 Ajekkái kár, bezán mójezah, hayrán kanókén kár. o mójezaha kant. 15 Lahténá gwasht: “Elyás nabi ent ke padá átkag.” Dega lahténá gwasht: “Gwastagén paygambaráni dhawlén paygambaré.” 16 Gón é habaráni eshkonagá Hirudisá gwasht: “É Yahyá ent. Man eshiay sar borret, bale é padá zendag butag.”
17 Hirudisá pa wati jan Hirudiahay wassh kanagá, Yahyáay gerag o bandig kanagay hokm dátagat. Hirudiá pésará Hirudisay brát Piliposay jan at o nun Hirudisá gón áiá sur kortagat. 18 Yahyáyá é habaray sará Hirudis mayárig kortagat o gwashtagat ke Sharyatay hesábá gón wati zendagén brátay janá sáng o sur kanag rawá naent. 19 Paméshká Hirudiah Yahyáay sará sakk zahr at o lótheti ke Yahyáyá bekóshárénit, bale dastia naraset, 20 chéá ke Hirudisá cha Yahyáyá torset. Áiá zánt ke Yahyá pahrézkár o pákén mardomé o naeshti ke kasé áiá bekoshit. Wahdé Yahyáay habaria eshkotant, hayrán o paréshána but, bale angat Yahyáay habaráni gósh dárag áiá dósta but.
21 Wahdé Hirudisá pa wati sálgerahá mazanén jashné gept o wati wazir o gazir o pawji apsar o Jalilay mir o masteri dáwat dátant, Hirudiahá móhé raset. 22 Hirudiahay jenekk majlesá átk, nách o sohbati kort o Hirudis o áiay mehmánáni deli wassh kort. Hirudis bádsháhá gón jenekká gwasht: “Harché tai dela lóthit begwash, man tará dayán.” 23 Sawgendi wárt o gwashti: “Harché lóthay, belóth, toré mani bádsháhiay némá.” 24 Jenekk dar átk, wati mátay kerrá shot o josti kort: “Ché belóthán?” Mátá gwasht: “Pákshódi dayókén Yahyáay sará belóth.” 25 Gorhá jenekk zutt zuttá per tarret, bádsháhay kerrá átk o gwashti: “Man pákshódi dayókén Yahyáay sará tabakkéay tahá lóthán, hamé annun.” 26 Hirudis bádsháh sakk paréshán but, bale pa wati sawgenday dárag o mehmánáni ezzatá nalótheti ke jenekkay dazbandiá dast posht bejant*6:26 Dast posht janag, bezán dhálchár kanag, namannag.. 27 Paméshká jalládi hokm dát: “Annun beraw zendáná o Yahyáay sará borr o byár.” Jallád zendáná shot, Yahyáay sari borret o 28 tabakkéay tahá kort o áwort o jenekkárá dáti. Jenekká sar bort o wati mátárá dát. 29 Wahdé Yahyáay morid sahig butant, átkant o áiay jónesh bort o kabr o kapan kort.
Panch hazár mardomá warák dayag
(Mattá 14:13–21; Luká 9:10–17; Yuhanná 6:1–13)
30 Issáay kásed, Issáay kerrá átkant o wati sajjahén kortagén káráni o dátagén tálimay hálesh dát. 31 Issáyá gwasht: “Byá, gestáén jágahéá rawén ke tahná bebén o shomá kammé árám bekanét.” Chéá ke é wahdá mardománi raw o á anchó báz at ke Issá o moridán waragay móh ham naraset. 32 Gorhá bójigéá swár but o gestáén jágahéá shotant ke tahná bebant. 33 Rawagay wahdá, bázén mardoméá dist o pajjáh áwortant. Mardom cha sajjahén shahrán tacháná dém pa hamá jágahá shotant o cha Issá o moridán pésar ódá sar butant. 34 Issá ke cha bójigá ér kapt o mardománi mazanén mocchii dist, áyáni sará bazzagi but, chéá ke mardom béshepánkén pasáni dhawlá atant. Gorhá Issáyá bázén tálimé dátant.
35 Bégáhá morid Issáay kerrá átkant o gwashtesh: “Nun béwahd ent o é gestáén jágahé. 36 Mardomán begwash, bell ke kerr o gwaráni métag o bázárána rawant o pa wat ward o waráka gerant.” 37 Bale Issáyá gwasht: “Shomá wat áyán warák bedayét.” Moridán jost kort: “Gorhá má berawén o do sad dináray†6:37 Yakk dinár, yakk róchay mozz at. nagan begerén o eshán bedayén ke warant?” 38 Issáyá gwasht: “Berawét bechárét, bárén shomárá chont nagan gón?” Áyán cháret o átkant, gwashtesh: “May kerrá panch nagan o do máhig hast.”
39 Issáyá hokm dátánt ke mardomán thóli‡6:39 Thóli, bezán romb. thóliá káh o sabzagay§6:39 Sabzag, bezán káh. sará nádénét. 40 Mardom sad sad o panjáh panjáhay thóliá neshtant. 41 Issáyá panchén nagan o doén máhig dastá kortant, ásmánay némagá cháret o Hodáay shogri gept, nagani chondh chondh kort o moridáni dastá dátant ke mardománi sará bahresh kanét. Doén máhigi ham sajjahénáni sará bahr kortant. 42 Sajjahénán sérá wárt. 43 Cha sar átkagén nagan o máhigán dwázdah saptesh*6:43 Sapt, bezán sabad, mazanén challi, sáchi. porr kort. 44 Nán warókén mardománi tahá panch hazár mardén atant.
Issá ápay sará gáma jant
(Mattá 14:22–33; Yuhanná 6:16–21)
45 Issáyá hamá damáná morid parmán dát o gwashtant: “Man é mardomán roksata kanán. Shomá tán á wahdá bójigá swár bét o cha man pésar mazangwarmay á dastá, Bayt-Saydáay shahrá berawét.” 46 Mardománi roksat kanagá rand, Issá pa dwá kanagá kóhay sará sar kapt. 47 Shap ke but, morid bójigay tahá gwarmay nyámá atant o Issá hoshkiá tahná at. 48 Disti ke morid gón trondén gwátéá dém pa dém ant o pa zahmat o hillaté hólig†6:48 Hólig, bezán páru. janagá ant. Gorhá shapay cháromi pásá, Issá ápay sará gám janán, dém pa áyán átk o lótheti ke cha áyáni kashá begwazit. 49 Wahdé moridán dist ke Issá ápay sará gám janán ent, delá gwashtesh: “Jenné!” Kukkáresh kort, 50 chéá ke sajjahénán dist o sakk torsetesh. Bale Issáyá damáná gwasht: “Delá dhaddh kanét, matorsét, é man án.” 51 Padá bójigá sar kapt o gón moridán hawár but. Gwát ham kapt o árám but. Morid hayrán o habakkah butant, 52 chéá ke angat naganay mójezahá sarpad nabutagatant, delesh seng at.
Nádráháni drahbakshi
(Mattá 14:34–36)
53 Issá o moridán mazangwarm gwázént o á dastá Genisáretay shahrá rasetant o bójigesh nangar kort.‡6:53 Nangar kanag, bezán bójigay óshtárénag. 54 Anchó ke cha bójigá ér kaptant, mardomán Issá pajjáh áwort. 55 Nun sajjahén damagá tatkant, wati nádráhesh tahtáni sará kortant o har jáh ke áyána eshkot Issá ódá ent, nádráhesh hamódá bortant. 56 Issá har métag o shahr o kallagéá ke shot, mardomán wati nádráh shahr o bázáráni chárráháni sará áwortant o dazbandiesha kort ke bell bimár kamm cha kamm tai kabáhay lambá dasta janant. Harkasá ke dasta jat, wassh o dráha but.

- Markás
- <
- 6
- >

*6:8 6:8 Lót sapari péleké ke chizzi mána kanant o kópagái kanant.

†6:8 6:8 Turag, bezán pélek, lót, pélag.

‡6:10 6:10 Jallag, bezán dárag, mánag.

§6:14 6:14 Ajekkái kár, bezán mójezah, hayrán kanókén kár.

*6:26 6:26 Dast posht janag, bezán dhálchár kanag, namannag.

†6:37 6:37 Yakk dinár, yakk róchay mozz at.

‡6:39 6:39 Thóli, bezán romb.

§6:39 6:39 Sabzag, bezán káh.

*6:43 6:43 Sapt, bezán sabad, mazanén challi, sáchi.

†6:48 6:48 Hólig, bezán páru.

‡6:53 6:53 Nangar kanag, bezán bójigay óshtárénag.

© 2016 WBT