- Yuhanná
- <
- 8
- >

8
Zenákárén janénéay bakshag*8:0 Lahtén kwahnén daznebeshtá, dar 7 band 53á beger tán dar 8 band 11 mán naent.
0 Randá, harkas wati lógá shot, 1 bale Issá Zaytunay Kóhá shot.
2 Sabáhá máhallah Issá padá mazanén parasteshgáhá átk. Sajjahén mardom áiay chapp o chágerdá mocch butant. Issá nesht o áyáni tálim dayagá lagget. 3 Hamé wahdá Sharyatay zánóger†8:3 Sharyatay zánóger, bezán dini álem o Mussáay Sharyatay zántkár. o Parisián janéné áwort ke zenáay wahdá gerag butagat. Janénesh mardománi démá óshtárént. 4 Gón Issáyá gwashtesh: “Oo ostád! É janén zenáay sará gerag butag. 5 Sharyatay tahá, Mussáyá márá hokm dátag ke é paymén janén allamá sengsár kanag bebant.‡8:5 Láwián 20:10; Mussáay Wáz 22:22. Bale taw ché gwashay?” 6 Áyán é habar paméshká kort ke Issáyá dámá dawr bedayant o Issá anchén habaré bekant ke mayárbár bebit, bale Issá jahl but o gón lankoká zeminay sará chizzé nebisagá lagget. 7 Áyán ke bár bár jost kort, Issáyá sar chest kort o gwashti: “Awali sengá hamá bejant ke wat hecch gonáhi nakortag.” 8 Padá sari jahl kort o zeminay sará chizzé nebeshti. 9 Gón é habaray eshkonagá, awalá kamásh yakk yakká dar átk o shotant o randá é dega mardom. Nun bass Issá o hamá óshtátagén janén pasht kaptant. 10 Issáyá sar chest kort o gón janéná gwashti: “Oo bánok! Mardom kojá shotant? Pa tai mayárbár kanagá yakké ham pasht nakapt?” 11 Janéná gwasht: “Na wájah! Kass pasht nakapt.” Issáyá gwasht: “Man ham tará mayárbára nakanán, beraw bale dega baré gonáh makan.”
Issá jahánay rozhn ent
12 Issáyá padá gón mardomán habar kort, gwashti: “Jahánay nur o rozhn man án. Kasé ke mani randgiriá kant, áiay ráh hechbar tahára nabit o á zenday rozhnáiay wáhonda bit.” 13 Parisián gón áiá gwasht: “Taw wati bárawá wat sháhedia dayay, paméshká tai sháhediá ehtebáré nést.” 14 Issáyá gwasht: “Bell toré man pa wati jendá wat sháhedi bedayán bale mani sháhediá ehtebár hast, chéá ke mana zánán cha kojá átkagán o kojá rawán, bale shomá nazánét man cha kojá átkagán o kojá rawán. 15 Shomá gón ensáni chammé chárét o dádrasia kanét, bale man hechkasay bárawá shawr o hokma naborrán. 16 Agan shawr o hokmé beborrán ham, mani dádrasi barhakk ent, chéá ke é káray tahá man tahná naán, hamá Pet ke maná ráhi dátag gón man hór ent. 17 Shomay Sharyatá nebisag butag ke do mardomay sháhediá ehtebár hast.§8:17 Mussáay Wáz 19:15. Yuhanná 5:31 o rand ham é habaray bárawá ent. 18 Yakké man án ke pa wati jendá sháhedia dayán o domi sháhed hamá Pet ent ke maná ráhi dátag.” 19 Áyán gwasht: “Tai pet kojá ent?” Issáyá passaw dát: “Shomá na maná zánét o na mani Petá. Agan shomá maná bezántén, shomá mani Pet ham zántagat.” 20 Issáyá é habar hamá wahdá kortant ke mazanén parasteshgáhá, hayráti zarráni pétiay*8:20 Péti, bezán sanduk. nazzikká tálim dayagá at. Kassá pa áiay dazgir kanagá dast nashahárt, chéá ke angat áiay wahd narasetagat.
Á jáhá ke mana rawán, shomá átka nakanét
21 Issáyá yakk baré padá gón áyán gwasht: “Mana rawán o shomá mani shóházá gardét, bale wati gonáháni tahá merét o á jáhá ke mana rawán, shomá átka nakanét.” 22 Yahudi watmánwatá gwashagá laggetant: “Balkén watá koshaga lóthit ke gwashagá ent: ‘Á jáhá ke mana rawán shomá átka nakanét.’ ”
23 Issáyá gón áyán gwasht: “Shomá cha é jahli jaháná ét o man cha borzi jaháná. Shomá cha é donyáyá ét o man cha é donyáyá naán. 24 Man paméshká shomárá gwasht ke wati gonáháni tahá merét. Agan shomá báwar makanét ke man hamá án, shomá wati gonáháni tahá merét.” 25 Áyán jost kort: “Taw kay ay?” Issáyá passaw dát: “Man hamá án ke man cha bendátá shomárá gwasht. 26 Maná bázén habaré hast ke shomay bárawá begwashán o shomárá mayárbár bekanán, bale mani dém dayók hamá rástén ent o man har chizzé ke cha áiá eshkotag, gón jaháná gwashánesh.” 27 Áyán nazánt ke Petay bárawá habar kanagá ent. 28 Paméshká Issáyá gwasht: “Wahdé shomá Ensánay Chokk cha zeminá chest kort, gorhá zánét ke man mamá án o watsará káré nakanán. Hamá dhawlá ke Petá sój dátag, hamá dhawlá habara kanán. 29 Mani dém dayók gón man gón ent, áiá maná tahná o éwak nakortag, chéá ke man modám hamá kárána kanán ke áiá gal o shádána kanant.” 30 Cha é habaráni eshkonagá, bázénéá Issáay sará imán áwort.
Golámi o ázáti
31 Randá, Issáyá gón hamá Yahudián gwasht ke áiay sará imánesh áwortagat: “Agan mani habaráni sará bóshtét, pa del mani morid ét. 32 Hamá wahdi rástiá zánét o rásti shomárá ázáta kant.” 33 Áyán gwasht: “Má Ebráhémay awlád én o hechbar kaséay golám nabutagén. Gorhá taw chóna gwashay ke ‘shomá ázáta bét’?” 34 Issáyá gwasht: “Shomárá rásténa gwashán, harkas ke gonáha kant, gonáhay golám ent o 35 golám dáemá wájahay lógá namánit, bale chokk dáemá mánit. 36 Gorhá, agan Chokk shomárá ázát bekant, pa rásti ázáta bét. 37 Mana zánán ke shomá Ebráhémay awlád ét, bale mani habarán shomay delá jágah nést, paméshká mani koshagay randá ét. 38 Man hamá chizzáni bárawá habara kanán ke wati Petay bárgáhá†8:38 Bárgáh, bezán dém, darbár, hozur. distagant o shomá hamá chizzáni sará amala kanét ke shomá cha wati petá eshkotagant.”
39 Áyán darráént: “May pet Ebráhém ent.” Issáyá gwasht: “Agan shomá Ebráhémay chokk buténét, shomá hamá kár kortagatant ke Ebráhémá kortag. 40 Bale nun shomá mani koshagay randá ét, anchén mardoméay koshagay randá ét ke rástén habari cha Hodáyá eshkotag o shomárá sar kortagant. Ebráhémá hechbar choshén káré nakortagat. 41 Shomá wati petay kárána kanét.” Áyán gwasht: “Má kihorr‡8:41 Kihorr, bezán kóthek, harámzádag. naén, márá peté hast, á ham Hodáay jend ent.” 42 Issáyá gwasht: “Agan Hodá shomay pet butén, shomá maná dóst dáshtagat, chéá ke man cha hamáiay némagá átkagán o nun edá án. Man watsará nayátkagán, hamáiá maná dém dátag. 43 Chéá mani habarán sarpada nabét? Chéá ke shomárá mani habaráni gósh dáragay twán nést. 44 Shomá wati pet, bezán Eblisay chokk ét o hamáiay morád o wáhagáni sará amal kanaga lóthét. Á cha bendátá hónigé o cha rástiá dur ent, chéá ke áiá hecch rásti mán nést. Wahdé dróga bandit, wati jenday delay habará kant, chéá ke drógbandé o drógáni pet ent. 45 Bale shomá mani sará paméshká báwara nakanét ke man rástén habará kanán. 46 Agan man gonáhé kortag, cha shomá kasé byayt o sábet bekant. Bale agan man rástén habará kanán, parchá báwara nakanét? 47 Á ke Hodái mardomé, Hodáay habará gósha dárit. Shomá Hodáay habará gósha nadárét, chéá ke Hodái mardom naét.”
48 Yahudián áiay passawá darráént: “Má nagwasht ke taw Sámerié ay o tará jenné per ent?” 49 Issáyá gwasht: “Maná jenn per nést. Man wati Petá báz ezzata dayán, bale shomá maná béezzata kanét. 50 Man pa wat shán o shawkata nalóthán, degaré hast ke maná shán o shawkata dant o wat dádrasia kant. 51 Shomárá rásténa gwashán, agan kasé mani habará begipt, hechbara namerit.” 52 Yahudián gón áiá gwasht: “Nun má pakká zánén ke tará jenné per. Ebráhém o sajjahén nabi mortant, bale taw gwashay: ‘Harkas ke mani habará bezurit, hechbara namerit.’ 53 Záná, taw cha may pet Ebráhémá master ay? Á mort o nabi ham mortant. Záná, tai delá taw kay ay?” 54 Issáyá passaw dát: “Agan man wati jendá shán o shawkat bedayán, é sháná arzeshé nést. É mani Pet ent ke maná shán o shawkata dant, hamá ke shomá áiá wati Hodá gwashét. 55 Shomá áiá nazánét, bale man áiá zánán. Agan man begwashtén ke áiá nazánán, shomay dhawlá drógband butagatán, bale man áiá zánán o áiay habará zurán. 56 Shomay pet Ebráhém, pa hamé ométá shádán at ke mani róchá gendit. Áiá dist o gal but.” 57 Yahudián gwasht: “Tará angat panjáh sál ham nabit, taw bezán Ebráhém distag?” 58 Issáyá gwasht: “Shomárá rásténa gwashán, man hamá án ke cha Ebráhémá pésar butagán o hastán.”
59 Áyán pa Issáay janagá seng o dhók chet, bale Issá cha mardománi chammán chér o andém§8:59 Andém, bezán chér, póshidah. but, cha mazanén parasteshgáhá dar átk o shot.

- Yuhanná
- <
- 8
- >

*^ 8:0 Lahtén kwahnén daznebeshtá, dar 7 band 53á beger tán dar 8 band 11 mán naent.

†8:3 8:3 Sharyatay zánóger, bezán dini álem o Mussáay Sharyatay zántkár.

‡8:5 8:5 Láwián 20:10; Mussáay Wáz 22:22.

§8:17 8:17 Mussáay Wáz 19:15. Yuhanná 5:31 o rand ham é habaray bárawá ent.

*8:20 8:20 Péti, bezán sanduk.

†8:38 8:38 Bárgáh, bezán dém, darbár, hozur.

‡8:41 8:41 Kihorr, bezán kóthek, harámzádag.

§8:59 8:59 Andém, bezán chér, póshidah.

© 2016 WBT