- Mattá
- <
- 20
- >

20
Mozzuray mozz
1 Ásmáni bádsháhi, bágéay hamá wáhonday paymá ent ke sabáhá máhallah dar kapt ke mozzur dar begéjit o wati anguri bágá pa kár kanagá dém bedant. 2 Áiá mozz róché yakk dináré gisshént o mozzur bágá rawán dátant. 3 Kesás say sáhatá rand*20:3 Asligén Yunáni nebeshtánka gwashit: “sayomi sáhatá”, bezán sáhat nohá. Yahudiáni róchay hesáb, sáhat sohbay shashá bongéja but. dar átk o disti ke dega lahtén mardom bázárá bé kár o rózgárá óshtátag. 4 Gwashti: ‘Shomá ham berawét, mani bágá kár kanét. Harché ke shomay hakka bit, shomárá dayán.’ 5 Gorhá á shotant. Némróchay wahdá†20:5 Asligén Yunáni nebeshtánka gwashit: “shashomi sáhatá”. o dém pa bégáhá‡20:5 Asligén Yunáni nebeshtánka gwashit: “nohomi sáhatá”, bezán sáhat sayá. padá dhanná dar átk o anchoshi kort. 6 Rózarday nazzikká§20:6 Asligén Yunáni nebeshtánka gwashit: “yázdahomi sáhatá”, bezán sáhat panchá. ham dar átk o disti ke dega lahtén mardom óshtátag, cha áyán josti kort: ‘Shomá chéá sajjahén róchá bé kárá óshtátagét?’ 7 Gwashtesh: ‘Márá hechkasá kár nadátag.’ Bágay wáhondá gwasht: ‘Shomá ham berawét, mani bágá kár kanét.’
8 Róch ke ér nesht, bágay wáhondá gón kárendaháni masterá gwasht: ‘Mozzurán lótháén o áyáni mozzá beday, cha randigán bendát kan o awaligán beraw.’ 9 Hamáyán ke rózarday nazzikká kár shoru kortagat, har yakkéá yakk dináré raset. 10 Padá hamáyáni bárig átk ke pésará káresh shoru kortagat. Áyán gwasht balkén márá géshtera rasit, bale áyán ham yakk yakk dináré raset. 11 Wati mozzesh zort o bágay wáhonday sará norondhagá laggetant, gwashtesh: 12 ‘Rand randi mozzurán bass yakk sáhaté kár kortag o má sajjahén róchá garmay sará kár kortag, bale taw mayg o áyáni mozz barábar kortant.’ 13 Bágay wáhondá gón yakkéá gwasht: ‘Sangat! Man gón taw náhakki nakortag. Mani o tai karár yakk dináréay naat? 14 Paméshká haminchok ke tai hakk ent, bezur o beraw. Man wati master wat án ke harché tará dayán, haminchok rand randigá ham bedayán. 15 Záná, maná é hakk nést ke gón wati chizzán hamá dhawl bekanán ke mana lóthán? Yá taw mani daspachiay sará hasadda kanay?’ 16 É dhawlá áheri awalia bant o awali áheria bant.”
Issáay markay sayomi péshgói
(Markás 10:32–34; Luká 18:31–34)
17 Wahdé Issá dém pa Urshalimá rawagá at, áiá dwázdahén kásed yakk kerré bortant o gón áyán gwashti: 18 “Bechár, má Urshalimá rawén, ódá Ensánay Chokká gerant o mazanén dini péshwá o Sharyatay zánógeráni dastá dayant. Áiá markay sezá dayant o 19 darkawmén mardománi dastá dayanti. Darkawm áiá kalága zurant, gón shallák o hayzarán mána bandant o salibay sará dranjanti. Bale sayomi róchá, á padá zendaga bit o jáha jant.”
Nájáezén wáhag
(Markás 10:35–45)
20 Hamé wahdá Zebdiay chokkáni mát gon wati chokkán Issáay kerrá átk, áiay pádán kapt o gwashti: “Man cha taw chizzé lóthán.” 21 Issáyá gwasht: “Ché lóthay?” Gwashti: “Labz kan ke tai bádsháhiá mani doén chokk tai kerrá nendant, yakké tai rástén kashá o domi chappén kashá.” 22 Issáyá passaw dát: “Shomá nazánét ché lóthagá ét. Á pyálah ke maná nóshagi ent, shomá nóshetia kanét?”*20:22 Cha pyálahá Issáay maksad wati mark, bezán salibay sakki o sóriáni saggag ent. Gwashtesh: “Ji haw, má nóshetia kanén.” 23 Issáyá gwasht: “Shomárá mani pyálah nóshagi ent, bale é mani dastá naent ke kay mani rástén o kay chappén kashá benendit. É jágah hamáyánig ant ke mani Petá pa áyán gisshéntagant.”
24 Wahdé á dega dahén moridán é habar eshkot, doén brátáni sará zahr geptant. 25 Gorhá Issáyá sajjahén morid lótháénant o gon áyán gwashti: “Shomá zánét ke darkawmáni hákem mardománi sará wájahia kanant o master wati zórá chérdastén mardománi sará kára bandant. 26 Bale shomá chosh makanét. Cha shomá harkas ke mazania lóthit, báyad ent sajjahénáni hezmatkár bebit o 27 cha shomá harkas ke masteria lóthit, shomay kaster o hezmatkár bebit. 28 Hamé dhawlá, Ensánay Chokk nayátkag ke mardom áiay hezmatá bekanant, átkag ke mardománi hezmatá bekant o gón wati sáhay dayagá, bázénéá berakkénit.”
Do kóray drahbakshi
(Markás 10:46–52; Luká 18:35–43)
29 Wahdé Issá o morid cha Ariháay shahrá dar áyagá atant, mazanén rombé Issáay hamráh but. 30 Áyáni ráhay sará neshtagén do kórá eshkot ke Issá gwazagá ent, kukkáresh kort o gwashtesh: “Oo Hodáwand, oo Dáud bádsháhay chokk! May sará rahm kan.” 31 Mardomán á hakkal dátant o gwashtesh: “Bétawár bét,” bale áyán ganter kukkár kort o gwashtesh: “Oo Hodáwand, oo Dáud bádsháhay chokk! May sará rahm kan.” 32 Issá óshtát, tawári kortant o gwashti: “Shomá cha man ché lóthét? Pa shomá ché bekanán?” 33 Áyán passaw dát: “Oo Hodáwand! May chammán rozhná kan.” 34 Issáyá bazzag but, dasti áyáni chammán per mosht o hamá damáná áyáni chamm rozhná butant o á Issáay hamráh butant.

- Mattá
- <
- 20
- >

*20:3 20:3 Asligén Yunáni nebeshtánka gwashit: “sayomi sáhatá”, bezán sáhat nohá. Yahudiáni róchay hesáb, sáhat sohbay shashá bongéja but.

†20:5 20:5 Asligén Yunáni nebeshtánka gwashit: “shashomi sáhatá”.

‡20:5 20:5 Asligén Yunáni nebeshtánka gwashit: “nohomi sáhatá”, bezán sáhat sayá.

§20:6 20:6 Asligén Yunáni nebeshtánka gwashit: “yázdahomi sáhatá”, bezán sáhat panchá.

*20:22 20:22 Cha pyálahá Issáay maksad wati mark, bezán salibay sakki o sóriáni saggag ent.

© 2016 WBT