- Pédáesh
- <
- 22
- >

22
Ebráhémay chakkás
1 É chizzán o rand, Hodáyá Ebráhém chakkáset*22:1 Chakkásag, bezán ázmáesh kanag, emtehán gerag.. Gón Ebráhémá gwashti: “Ebráhém!” Ebráhémá passaw dát: “Ji!” 2 Hodáyá gwasht: “Wati bacch, wati yakkén chokk, Esák ke tará dóst ent, bezuri o Muriáay damagá beraw. Hamá kóhá ke man tará pésha dárán, hamódá bar o sóchagi korbánigay hesábá nadri kan.”
3 Domi sohbá máhallah, Ebráhém pád átk o wati hari pálám kort. Wati do hezmatkár o Esáki zortant, pa sóchagi korbánigá dári prósht o dém pa hamá jágahá ráh gept ke Hodáyá gwashtagat. 4 Nun saparay sayomi róch at. Ebráhémá chamm chest kortant o cha durá á jágahi dist. 5 Gón wati hezmatkárán gwashti: “Shomá gón hará hamedá bejallét, man o chokk ódá rawén o Hodáyá parastesha kanén o káén.” 6 Ebráhémá sóchagi korbánigay dár zortant o wati chokk Esákay baddhá dátant, ás o kárchi wat zortant o doén ráh geptant. 7 Esáká gón wati pet Ebráhémá gwasht: “Mani pet!” Ebráhémá passaw dát: “Ji mani chokk!” Esáká gwasht: “Ás o dár wa esh ant, bale sóchagi korbánigay gwarándh kojá ent?” 8 Ebráhémá passaw dát: “Mani chokk! Sóchagi korbánigay gwarándhay kárá Hodá wat chár o gozára†22:8 Chár o gozár kanag, bezán chárag o hayáldári kanag. kant” o á doén rawán butant.
9 Wahdé hamá jágahá sar butant ke Hodáyá gwashtagat, Ebráhémá korbánjáhé addh kort, dári sar pa sar kortant o wati chokk Esáki bast o korbánjáhá, dáráni sará ér kort. 10 Ebráhémá dast shahárt o kárchi zort ke wati chokká helára kanán, 11 bale Hodáwanday préshtagá cha ásmáná Ebráhém tawár kort: “Ebráhém! Oo Ebráhém!” Ebráhémá passaw dát: “Ji!” 12 Préshtagá gwasht: “Wati dastá bedár o chokká hecch makan. Nun mana zánán ke taw Hodátorsé ay, chéá ke taw chakk o pad nabutay‡22:12 Chakk o pad nabayag, bezán posht nakenzag, ingor o ángor nakanag. o wati bacch, wati yakkén chokk ham maná dát.” 13 Ebráhémá chamm chest kortant o poshtá cháret, disti ta gwarándhé ke kánthi dhangarán mán gisshetagant. Ebráhém shot, gwarándhi zort o wati chokkay jágahá sóchagi korbánig kort. 14 Ebráhémá á jágahay nám kort “Hodáwand chár o gozára kant”§22:14 Asligén Ebráni nebeshtánka gwashit: “Hodáwanda gendit”. o tán maróchigá gwashaga bit ke: “Hodáwanday kóhay sará, chár o gozár kanaga bit.”
15 Hodáwanday préshtagá padá Ebráhém cha ásmáná gwánk jat. 16 Gwashti: “Hodáwanda gwashit: ‘Maná wati saray sawgend ent, taw ke wati bacchay, wati yakkén chokkay dayagá chakk o pad nabutay, 17 man ham pa rásti tará barkata dayán o tai nasl o padréchá anchó báza kanán ke ásmánay estár o tayábay rék ant. Tai poshpad wati dozhmenáni shahrána gerant o wati melkata kanant o 18 zeminay sajjahén kawm tai poshpaday sawabá barkata gerant, chéá ke taw mani habar zortag.’ ” 19 Gorhá Ebráhém wati hezmatkáráni kerrá per tarret o á, hórigá dém pa Bérshébahá ráh geptant. Ebráhém Bérshébahá jahmenend but.
Náhóray chokk
20 Chizzé wahdá rand Ebráhémesh sahig kort ke Melkahá ham chokk áwortag, pa tai brát Náhórá chokki pédá kortag. 21 Áiay awali chokk Uz ent, Uzay brát Buz o Kemuil ant, Kemuil, Arámay pet ent. 22 É dega chokki Kesed o Hazó o Pildásh o Yadláp o Betwél ant. 23 Cha Betwélá Rebekká pédá but. Ebráhémay brát Náhóray é hashtén chokk cha Melkahá pédá butant. 24 Náhóray soriat*22:24 Soriat, dáshtaw, hamá janén ke bé nekáhá lógá dáraga bit. ke námi Rahumah at, cha áiá Tebah o Gaham o Tahásh o Mákah pédá butant.

- Pédáesh
- <
- 22
- >

*22:1 22:1 Chakkásag, bezán ázmáesh kanag, emtehán gerag.

†22:8 22:8 Chár o gozár kanag, bezán chárag o hayáldári kanag.

‡22:12 22:12 Chakk o pad nabayag, bezán posht nakenzag, ingor o ángor nakanag.

§22:14 22:14 Asligén Ebráni nebeshtánka gwashit: “Hodáwanda gendit”.

*22:24 22:24 Soriat, dáshtaw, hamá janén ke bé nekáhá lógá dáraga bit.

© 2016 WBT