- Dargwaz
- <
- 17
- >

17
Cha talárá ápay dar áyag
1 Hamá paymá ke Hodáwandá hokm dátagat, sajjahén Esráili mahluk cha Sinay gyábáná rahádag but o dárán o rawáná shot o Repidimá ordi kort, bale ódá áp néstat ke mardom bwarant. 2 Mardom gón Mussáyá arhetant, gwashtesh: “Márá áp beday ke bwarén.” Mussáyá gwasht: “Chéá gón man arhagá ét? Chéá Hodáwandá chakkásét?” 3 Bale mardom ódá tonnig atant, áyán Mussáay sará norondhet o gwasht: “Taw chéá márá cha Mesrá dar kort o áwort? Ke márá o may chokkán o mál o dalwatán cha tonná bekoshay?” 4 Mussáyá Hodáwanday kerrá peryát kort o gwasht: “É mahluká chón bekanán? É wa pa mani sengsár kanagá óshtátagant.” 5 Hodáwandá gón Mussáyá gwasht: “Esráilay lahtén kamásh hamráh kan o cha mahlukay démá gwazán kan. Hamá asá ke taw gón áiá Nillay kawr jat, áiá dastá kan o beraw. 6 Bechár, ódá Horébá tai démá man taláréay*17:6 Talár, bezán mohr o mazanén seng, sengén kóhi thokkor. sará óshtán. Gón asáyá talárá bejan, pa mahluká waragi áp dara kayt.” Gorhá Mussáyá Esráilay kamásháni chammáni démá anchosh kort. 7 Áiá á jágahay nám Massah†17:7 Massah, Ebráni zobáná Massahay máná ent “chakkásag”. o Meribah‡17:7 Meribah, Ebráni zobáná Meribahay máná ent “arh o korh kanag, arhag”. kort, chéá ke ódá Esráili arhetant o Hodáwandesh ham chakkáset o gwashtesh: “Bárén Hodáwand gón má gón ent yá na?”
Amálikiáni prósh
8 Amáliki átkant o Repidimá gón Esráilián jangesh kort. 9 Mussáyá gón Yusháyá gwasht: “Lahtén mard gechén kan o beraw, gón Amálikián jang kan. Bándá man Hodáay asáyá dastá kanán o jompay sará óshtán.” 10 Yusháyá hamá paymá kort ke Mussáyá gwashtagat o gón Amálikián jangi kort. Mussá o Hárun o Ahur jompá sar kaptant. 11 Har wahdá ke Mussáyá dast chesta kortant, Esráili báládasta butant o har wahdá ke wati dasti jahla kortant, Amáliki báládasta butant. 12 Mussáay dastán dam bort. Hárun o Ahurá sengé áwort o áiay chérá dát. Mussá sengay sará nesht. Áyán Mussáay dast gept o borz dáshtant, yakkéá rástén dast o domiá chappén dast. É paymá Mussáay dast tán rónenday wahdá jahl nakaptant o 13 Yusháyá Amáliki pawj pa zahm prósh dát.
14 Hodáwandá gón Mussáyá gwasht: “É kessahá ketábéá nebeshtah kan ke shamóshag mabit. É kessahá Yusháay kerrá byár. Chéá ke man Amálikay nám o nesháná cha jaháná sarjamiá gára kanán.” 15 Mussáyá korbánjáhé addh kort o áiay námi kort “Hodáwand mani bayrak§17:15 Bayrak, bezán parcham, jandhi, alam. ent”. 16 Gwashti: “Maná Hodáwanday bádsháhi tahtay sawgend ent ke Hodáwand nasláni nasl gón Amálikián janga kant.”

- Dargwaz
- <
- 17
- >

*17:6 17:6 Talár, bezán mohr o mazanén seng, sengén kóhi thokkor.

†17:7 17:7 Massah, Ebráni zobáná Massahay máná ent “chakkásag”.

‡17:7 17:7 Meribah, Ebráni zobáná Meribahay máná ent “arh o korh kanag, arhag”.

§17:15 17:15 Bayrak, bezán parcham, jandhi, alam.

© 2016 WBT