- Dargwaz
- <
- 21
- >

21
Golám dáragay kánun
1 “É hamá kánun ant ke tará gón kawmá gwashagi ant: 2 Agan taw Ebráni golámé bahá zort, é golám tán shash sálá tai hezmatá bekant. Haptomi sálá pa wati ázátiá hecch zarr madant o berawt. 3 Agan tahná átkag tahná berawt, bale agan cha pésará sur kortagéné gorhá jan ham áiay hamráhiá berawt gón. 4 Agan wájahá jané dát o janéná bacch o jenekk pédá kort, jan o chokk wájahayga bant o golám tahná berawt. 5 Bale agan golám dape wat begwashit: ‘Maná wati wájah o wati jan o chokk dóst ant o ázát bayag o rawaga nalóthán,’ 6 gorhá wájah áiá Hodáay bárgáhá bebárt. Golámá darwázag yá darwázagay chánthay dapá bebárt, drapshé*21:6 Drapsh mazanén suchené ke dastagé peri o pa chizzéay sombag o dóchagá kár bandaga bit. bezurit o áiay góshá besombit o á golám tán zendag ent, wájahay hezmatá bekant.
7 Agan mardé wati jenekká móledéay hesábá bahá bekant, á jenekk mardénén golámáni paymá ázát kanag mabit. 8 Agan é jenekk wájahéá gechén kort o zort o randá wájahá pasond nabut, gorhá báyad ent bellit ke jenekká degaré bemókit. Wájahá é hakk nést ke áiá dhanni mardoméay kerrá bahá bekant, chéá ke áiá wat gón jenekká béwapái kortag. 9 Agan wájahá jenekk pa wati bacchá gechén kortag o zortag, gorhá jenekká hamá hakká bedant ke wati jenday jenekká danti. 10 Agan wájah dega jané begipt, wati awali janá cha warák, póshák o jani hakká zebahr makant. 11 Agan áiá é sayén chizzán madant, janén pa wati ázátiá hecch zarr madant o berawt.”
Jang o jérhahay sezá
12 “Harkasá ke mardomé jat o kosht, áiay sezá mark ent. 13 Bale agan áiá pa názánti é kár kort o mane Hodáyá ham é káray dém nadásht, gorhá man jágahé gisshénán ke hónig betachit o hamódá berawt. 14 Bale agan kaséá pa zánt yakkéay sará orosh kort o koshti, áiá mani korbánjáhá ham panáh nést. Cha ódá ham dari kan o markay sezái beday. 15 Harkasá ke wati pet yá mát jat, áiay sezá mark ent. 16 Harkasá ke mardoméay dozzagá gerag but, á mardomi bahá kort yá wati kerrá dáshti, áiay sezá mark ent. 17 Harkasá ke wati pet yá mát nálat kort, áiay sezá mark ent. 18 Agan mardomán watmánwatá jang kort o hamé wahdá yakkéá domiárá sengé yá moshté jat o á mardom namort bale tahtay báhóth but o 19 randá pád átk o dazlatthay madatá dhanná gasht, gorhá janók dega sezá dayag mabit, bale zawál butagén wahday táwán o elájay harch o darchán porr bekant. 20 Agan kaséá wati golám yá móled latth jat o golám yá móled áiay dastá mort, gorhá janók sezá dayag bebit. 21 Bale agan golám yá móledá tán yakk o do róchá hecch nabut, gorhá janóká sezá pera nabit, chéá ke golám wati wájahay mál ent.
22 Agan mardénán jang o dáwá kort o hamé wahdá lápporrén janéné jatesh o janénay chokk eshkand but, bale dega masterén jáni táwáné naraseti, gorhá janók hamá dhandh†21:22 Dhandh, bezán malám, jarimah, jormánah. o malámá porr bekant ke janénay marda lóthit o kázi begisshénant. 23 Bale agan janéná mazanén jáni táwáné raset, gorhá sáhay badal sáh ent, 24 chammay badal chamm, dantánay badal dantán, dastay badal dast, páday badal pád, 25 sóchkay‡21:25 Sóchk, bezán sochagay thapp, sochagay dard. badal sóchk, thappay badal thapp o zaymay§21:25 Zaym, bezán hamá thapp ke póstay chérá ent o hóna nadant. badal zaym ent. 26 Agan kaséá wati golám yá móleday chammá shahmáté jat o áiay chamm kór but, gorhá chammay badalá golámá ázát bekant. 27 Agan wati móled yá golámay dantáni prósht, gorhá dantánay badalá golámá ázát bekant.
28 Agan gókéá mardén yá janéné kánth jat o kosht, gók sengsár kanag bebit o mardom áiay góshtá mawarant. Gókay wáhond*21:28 Wáhond, bezán málek, hodábond. sezá dayag mabit. 29 Bale agan á góká pésará ham kánth jatag o áiay wáhondesh hál dátag o hozzhár kortag, o wáhondá angat gók nabastag o á góká mardén yá janéné kosht, gók sengsár kanag bebit o wáhond markay sezá dayag bebit. 30 Bale agan cha gókay wáhondá malám lóthag but, gorhá pa wati zenday mókagá har malámé ke cha áiá lóthaga bit, bedant. 31 Agan góká kaséay bacch yá jenekké kánth jat, ódá ham kánun hamesh ent. 32 Agan góká golám yá móledé kánth jat, gorhá gókay wáhond golámay wájahá si shekel†21:32 Shekel, Esráiliáni kerrá sang o wazné butag. Si shekel kesás say sad o panjáh gerám ent. nograh bedant o gók sengsár kanag bebit.
33 Agan kaséá chátéay dapig dur kort yá agan kaséá cháté jat o áiay dapi nagept o gók yá haré chátá kapt, 34 chátay wáhond malámán porr bekant, mortagén dalwatá bezurit o dalwatay wáhondá zarrán bedant. 35 Agan kaséay góká hamsáhegéay gók jat o á gók mort, gókáni wáhond janókén góká bahá bekanant o zarrán ném bekanant, mortagén dalwatá ham ném bekanant. 36 Bale agan mardoma zánant ke á góká pésará ham kánth jatag o angat wáhondá gók nabastag, gorhá á wáhond gókay badalá góké bedant o mortagéná bezurit.”

- Dargwaz
- <
- 21
- >

*21:6 21:6 Drapsh mazanén suchené ke dastagé peri o pa chizzéay sombag o dóchagá kár bandaga bit.

†21:22 21:22 Dhandh, bezán malám, jarimah, jormánah.

‡21:25 21:25 Sóchk, bezán sochagay thapp, sochagay dard.

§21:25 21:25 Zaym, bezán hamá thapp ke póstay chérá ent o hóna nadant.

*21:28 21:28 Wáhond, bezán málek, hodábond.

†21:32 21:32 Shekel, Esráiliáni kerrá sang o wazné butag. Si shekel kesás say sad o panjáh gerám ent.

© 2016 WBT