- Pa Epésosián Pulosay kágad
- <
- 3
- >

3
Pa darkawmán Pulosay hezmat
1 Mane Pulos Issá Masihay hezmatkáré án o pa shomá darkawmán zendáná bandig án. 2 Shomá allamá hamá kár o zemmawáriay bárawá eshkotag ke maná dayag butag. Zemmawári hamesh ent ke Hodáay rahmatá pa shomá sar bekanán. 3 É rahmat rázé at ke elháméay tahá pa man áshkár kanag but, anchó ke man é bárawá kammé nebeshtah kortag. 4 Wahdé shomá eshiá wánét, gorhá zánta kanét ke man hamá rázá tán che haddá sarpad án ke Masihay bárawá ent. 5 É ráz pa pésarigén nasláni mardomán é paymá áshkár kanag nabutagat ke nun Pákén Ruhá pa Hodáay gechén kortagén kásed o nabián áshkár kortag. 6 É ráz esh ent ke wasshén mestágay*3:6 Mestág, bezán wasshén hál, bashárat. barkatá darkawm Hodáay kawmay mirásá sharikdár ant, yakkén badanay ázá†3:6 Ázá, bezán jesmay har bahr o wandh, chó ke dast, pád, chamm o gósh. ant o Issá Masihay barkatá Hodáay dátagén kawl o wádahay tahá gón Hodáay kawmá sharikdár ant. 7 Hodáyá wati zór o kodrat kár bast o wati ganjén rahmatáni barkatá maná é wasshén mestágay hezmatkár bayagay sharapi bakshát.
8 Bell toré man Hodáay sajjahén palgártagénáni páday chéray hák ham naán, bale angat é sharap maná dayag but ke darkawmán é wasshén hálá sar bekanán ke Masihay barkatá békesásén ganjé pa áyán ér ent o 9 pa sajjahénán hamá rázá áshkár bekanán ke har chizzay addh kanókén Hodáyá cha azalá chér o andém‡3:9 Andém, bezán chér, póshidah. dáshtag. 10 Hodáay maksad esh at ke kelisáyá kár bebandit o nadistagén jahánay hákem o wákdáráná§3:10 Wákdár, bezán hamá ke wák o ehtiari hast, ehtiárdár. wati dánáiay bázén rang o dróshomán*3:10 Dróshom, bezán shekl, surat. pésh bedárit. 11 Hodáay erádah cha azalá hamesh at o may Hodáwandén Issá Masihay wasilahá wati erádahi sarjam kort. 12 Masihay barkatá o Masihay sará imánay sawabá má pa deléri o deljami Hodáay bárgáhá shota kanén. 13 Paméshká cha shomá dazbandia kanán ke é sakki o sórián ke man pa shomá saggagá án, esháni sawabá wati hemmatá dawr madayét ke é pa shomá pahr o shán ant.
Pa báwarmandán dwá
14 Paméshká man Hodáén Petay bárgáhá kóndhána kapán, 15 hamá Hodá ke ásmán o zeminay har kawm o kabilahi pédá kortag. 16 Mani dwá ent ke Hodá cha wati shán o shawkatay ganján o wati Pákén Ruhay zórá shomay bátená mohkam bekant o 17 imánay barkatá Masih shomay delá jágah bekant. Man dwá kanán ke shomay bonyád mehr bebit o shomay risshag o wandhál mehrá sakk bebant 18 ke shomá sajjahén palgártagénáni hamráhiá Masihay mehray práhi o dráji o bolandi o johlánkiá pa sharri sarpad but bekanét, 19 bezán hamé mehrá sarpad bebét ke cha zántá hamá dém ent o é paymá cha Hodáay sarjamén kámeliá sarréch bebét.
20-21 Hodáay shán o shawkat dáemá barjáh bát, hamá Hodá ke áiay zór o wák may bátená twán dayagá ent o cha may lóth o cha may hayálán sakk báz géshter korta kant. Issá Masihay sawabá, báwarmandáni nyámá Hodáay shán o shawkat barjáh bát, nasláni nasl o abad tán abad. Ámin.

- Pa Epésosián Pulosay kágad
- <
- 3
- >

*3:6 3:6 Mestág, bezán wasshén hál, bashárat.

†3:6 3:6 Ázá, bezán jesmay har bahr o wandh, chó ke dast, pád, chamm o gósh.

‡3:9 3:9 Andém, bezán chér, póshidah.

§3:10 3:10 Wákdár, bezán hamá ke wák o ehtiari hast, ehtiárdár.

*3:10 3:10 Dróshom, bezán shekl, surat.

© 2016 WBT