- Yuhanná
- <
- 3
- >

3
Issá o Nikudimus
1 Nikudimus námén Parisié ke cha Yahudiáni Sarókáni Diwánay báskán*3:1 Básk, bezán ozw, membar. yakké at, 2 yakk shapé Issáay kerrá átk o gón áiá gwashti: “Oo ostád! Má zánén ke taw ostádé ay o cha Hodáay némagá átkagay, chéá ke tán Hodá gón kaséá gón mabit, á é dhawlén mójezah o ajabbatén nesháni pésh dáshta nakant ke taw pésh dáragá ay.” 3 Issáyá áiay passawá gwasht: “Tará rásténa gwashán, tán kasé dobar†3:3 Yá: cha borzá, cha ásmáná. pédá mabit, Hodáay bádsháhiá dista nakant.” 4 Nikudimusá gwasht: “Chón buta kant ke rostagén mardomé padá cha mátá pédá bebit? Buta kant ke á, mátay lápá berawt o padá pédá bebit?” 5 Issáyá passaw dát: “Tará rásténa gwashán, tánke kasé cha áp o Ruhá pédá mabit, Hodáay bádsháhiá pád ér korta nakant. 6 Á chizz ke cha jesmá pédá bit, jesm ent o á chizz ke cha Ruhá pédá bit, ruh ent. 7 É gappá hayrán mabay wahdé tará gwashán ke pa shomá sajjahénán allami ent ke dobar‡3:7 Yá: cha borzá, cha ásmáná. pédá bebét.
8 Gwát har jáh ke belóthit, kasshit. Taw áiay tawárá eshkonay bale nazánay cha kojá kayt o kojá rawt. Á kas ke cha Ruhá pédá bit, á ham anchosh ent.”§3:8 Yunáni zobáná “gwát” o “ruh” yakkén gál ent. 9 Nikudimusá gwasht: “É chón buta kant?” 10 Issáyá gwasht: “Taw wat Esráiliáni ostádé ay, é chizzá nazánay? 11 Tará rásténa gwashán, má hamá chizzáni habará kanén ke áyáni bárawá zánén o hamá chizz ke má distagant, hamáyáni sháhediá dayén. Bale shomá may sháhediá namannét. 12 Wahdé man zemini chizzáni bárawá habara kanán, shomá báwara nakanét. Agan ásmáni chizzáni bárawá habar bekanán, gorhá che paymá báwara kanét? 13 Hechkas ásmáná borzád nashotag, abéd cha*3:13 Abéd (cha), bezán gayr cha. hamá kasá ke cha ásmáná ér átkag, bezán Ensánay Chokká. 14 Hamá dhawlá ke Mussáyá, gyábáná már cha zeminá chest kort,†3:14 Mussáay zamánagá, gyábáná Esraili kawmá náparmáni kort o bázén máré áyáni sará kapt o mardomesh koshtant. Hodáyá gón Mussáyá gwasht ke brenjén máré dáréay sará dranj. Harkas ke é márá chárit cha marká rakkit. hamé dhawlá Ensánay Chokk lázom chest kanaga bit, 15 tánke harkas ke áiay sará imána kárit, abadmánén zenday wáhond bebit.” 16 Chéá ke Hodáyá jahánay mardom haminchok dóst dáshtant ke wati yakk o yakdánagén Chokki nadr kort tánke harkas ke Hodáay Chokkay sará imána kárit, gár o zyán mabit o tán abad zendag bemánit. 17 Hodáyá wati Chokk pa jahánay mardománi mayárig kanagá jaháná rawán nadát, paméshká rawáni dát ke cha áiay wasilahá jaháná berakkénit.‡3:17 Rakkénag, bezán neját dayag, bacchénag. 18 Harkas ke Chokkay sará imána kárit, mayáriga nabit, bale harkas ke imána nayárit, cha pésará mayárig ent, chéá ke Hodáay yakdánagén Chokkay námay sará imáni nayáwortag. 19 Hodáay dádrasi§3:19 Dádrasi, bezán hakkén paysalah, hamá shawr ke cha dádgáhána kayt, dáwari, ensáp. esh ent: Nur o rozhn jaháná átk, bale rozhnay badalá mardomán taháróki dóst dásht, parchá ke áyáni kár sell atant. 20 Chéá ke á mardom ke sellén káráni ráhá zurit, cha rozhnáiá naprata kant o watá cha rozhná dura dárit ke áiay kár o kerd záher mabant. 21 Bale á ke rástiay ráhá zurit, dém pa rozhnáiá kayt tánke záher bebit ke áiay kár Hodái butagant.
Issá o Yahyá
22 É chizzán o rand, Issá gón wati moridán Yahudiahay damagay métag o kallagán shot o gón áyán hamódá dáshti o pákshódiia dát. 23 Yahyá ham Sálemay nazzikká, Aynuná, mardomán pákshódi dayagá at. Ódá áp báz at o mardom pa pákshódiá átkant. 24 É wahdán Yahyá angat zendáná bandig kanag nabutagat.
25 Pákizagiay sará, Yahyáay morid o yakk Yahudiéay nyámá dapjáké but. 26 Gorhá Yahyáay morid Yahyáay kerrá átkant o gwashtesh: “Oo ostád! Hamá mard ke Ordonay kawray á dastá gón taw gón at o taw áiay bárawá gwáhi dát, bechár, á pákshódi dayagá ent o sajjahén mardom hamáiay kerrá rawagá ant.” 27 Yahyáyá áyáni passawá gwasht: “Tánke Hodá madant, ensáná heccha narasit. 28 Shomá wat sháhed ét, man gwasht ke man Masih naán, bale cha áiá pésar rawán dayag butagán. 29 Bánóray hodábond,*3:29 Hodábond, bezán wájah, wáhond, málek, sáheb. sálónk ent. Anchó ke sálónkay dóst óshtátag o sálónkay tawárá eshkont o gal o shádána bit, maná hamé dhawlén kámelén shádmánié rasetag. 30 Á báyad ent démáter bebit o man padáter bebán.”
Á ke cha ásmáná kayt
31 Á kas ke cha borzá kayt, cha sajjahénán master ent o á ke cha é hákién donyáyá ent, zemini mardomé o donyái chizzáni bárawá habara kant. Bale á ke cha ásmáná kayt cha sajjahénán master ent. 32 Har chizzé ke distag o eshkotagi, áyáni bárawá gwáhia dant, bale kass áiay gwáhiá namannit. 33 Harkasá ke mannetag, gwáhii dátag ke Hodá rásti ent.
34 Á kas ke cha Hodáay némagá rawán dayag butag, Hodáay habarána kant, chéá ke Hodá wati Ruhá áiárá béhesába bakshit. 35 Pet Chokká dósta dárit o sajjahén chizzi hamáiay dastá dátagant. 36 Á kas ke Chokkay sará imána kárit, abadmánén zenday wáhonda bit, bale á ke Chokká namannit, zenday wáhonda nabit o Hodáay kahr o gazab áiay sará kapit.

- Yuhanná
- <
- 3
- >

*3:1 3:1 Básk, bezán ozw, membar.

†3:3 3:3 Yá: cha borzá, cha ásmáná.

‡3:7 3:7 Yá: cha borzá, cha ásmáná.

§3:8 3:8 Yunáni zobáná “gwát” o “ruh” yakkén gál ent.

*3:13 3:13 Abéd (cha), bezán gayr cha.

†3:14 3:14 Mussáay zamánagá, gyábáná Esraili kawmá náparmáni kort o bázén máré áyáni sará kapt o mardomesh koshtant. Hodáyá gón Mussáyá gwasht ke brenjén máré dáréay sará dranj. Harkas ke é márá chárit cha marká rakkit.

‡3:17 3:17 Rakkénag, bezán neját dayag, bacchénag.

§3:19 3:19 Dádrasi, bezán hakkén paysalah, hamá shawr ke cha dádgáhána kayt, dáwari, ensáp.

*3:29 3:29 Hodábond, bezán wájah, wáhond, málek, sáheb.

© 2016 WBT